               IL-KUMMISSJONI EWROPEA
            Brussell, 24.9.2020
            COM(2020) 598 final
            2020/0276(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim fil-forma ta’ skambju ta’ ittri bejn l-Unjoni Ewropea u l-Gvern tal-Gżejjer Cook dwar l-estensjoni tal-Protokoll dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

                  Fis-7 ta’ Lulju 2020, il-Kunsill adotta mandat
                     1
                   li jawtorizza lill-Kummissjoni Ewropea tiftaħ negozjati għal protokoll ġdid għall-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook u għall-estensjoni possibbli tal-protokoll attwali għal dak il-Ftehim, li se jiskadi fit-13 ta’ Ottubru 2020.

                  Il-mandat jistipula li f’każ li n-negozjati dwar Protokoll ġdid tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook jieħdu aktar żmien milli mistenni
                     2
                  , u sabiex jiġi evitat li l-attivitajiet tas-sajd jiġu interrotti għal perjodu sinifikanti taż-żmien, jenħtieġ li l-Kummissjoni tipprova taqbel mal-Gvern tal-Gżejjer Cook li ttawwal il-Protokoll attwali
                     3
                  , għal perjodu limitat, li jekk jista’ jkun ma jkunx ta’ aktar minn sena, sakemm tkompli tipprova tilħaq ftehim dwar Protokoll ġdid ma’ dan il-pajjiż f’konformità mal-objettivi stabbiliti fil-mandat.

                  Matul l-ewwel ċiklu ta’ negozjati (fis-16 ta’ Lulju 2020), in-negozjaturi tal-UE u tal-Gżejjer Cook qablu li minħabba li dawn in-negozjati huma kumplessi, se jkun hemm bżonn diversi ċikli ta’ negozjati sabiex dawn jiġu ffinalizzati. Għalhekk, iż-żewġ Partijiet qablu li jestendu l-Protokoll attwali għal perjodu massimu ta’ sena, skont il-mandat tal-Kunsill. Din l-estensjoni ġiet stabbilita permezz ta’ Ftehim fil-forma ta’ skambju ta’ ittri li ġie inizjalat fi Brussell u f’Rarotonga (il-Gżejjer Cook) fid-29 ta’ Lulju 2020.

                  Sabiex jiġi evitat li jiġu interrotti l-attivitajiet tas-sajd tal-flotta Ewropea li taħdem fl-ilmijiet tal-Gżejjer Cook, jeħtieġ li d-Deċiżjoni tal-Kunsill li tapprova l-Ftehim fil-forma ta’ skambju ta’ ittri tiġi adottata fil-ħin biex iż-żewġ Partijiet ikunu jistgħu jiffirmawh qabel jiskadi l-Protokoll attwali fit-13 ta’ Ottubru 2020.

                  Għalhekk, il-Kummissjoni qed tipproponi li l-Kunsill jawtorizza l-iffirmar u l-applikazzjoni provviżorja ta’ dan l-iskambju ta’ ittri li jippermetti li l-Protokoll eżistenti jiġi estiż għal perjodu massimu ta’ sena.

                  Il-Protokoll għandu l-għan li jagħti opportunitajiet tas-sajd lill-bastimenti tal-Unjoni Ewropea fl-ilmijiet tal-Gżejjer Cook f’konformità mal-parir xjentifiku u mar-rakkomandazzjonijiet tal-Kummissjoni għas-Sajd fil-Punent tal-Paċifiku u l-Paċifiku Ċentrali (WCPFC), fil-limiti tal-kwantità żejda disponibbli. L-għan huwa wkoll li tissaħħaħ il-kooperazzjoni bejn l-Unjoni Ewropea u l-Gvern tal-Gżejjer Cook, sabiex jinħoloq qafas ta’ sħubija għall-iżvilupp ta’ politika tas-sajd sostenibbli u użu responsabbli tar-riżorsi tas-sajd fiż-żona tas-sajd tal-Gżejjer Cook, fl-interess taż-żewġ partijiet.

               Il-protokoll attwali bejn l-UE u l-Gżejjer Cook jippermetti lill-flotta tal-UE tistad fl-ilmijiet tal-Gżejjer Cook għal speċijiet ta’ tonn, għal opportunitajiet tas-sajd annwali indikattivi ta’ 7 000 tunnellata.

               •Konsistenza mad-dispożizzjonijiet eżistenti fil-qasam ta’ politika

                  F’konformità mal-prijoritajiet tar-riforma tal-politika tas-sajd
                     4
                  , il-Protokoll jipprovdi opportunitajiet tas-sajd għall-bastimenti tal-Unjoni fl-ilmijiet tal-Gżejjer Cook skont l-aqwa parir xjentifiku disponibbli u filwaqt li jħares ir-rakkomandazzjonijiet tal-WCPFC. Il-Protokoll jippermetti wkoll lill-Unjoni Ewropea u lill-Gżejjer Cook jaħdmu aktar mill-qrib bejniethom biex jippromwovu l-użu responsabbli tar-riżorsi tas-sajd fl-ilmijiet tal-Gżejjer Cook u jippermettilhom jappoġġaw l-isforzi tal-Gvern tal-Gżejjer Cook biex jiżviluppa s-settur tas-sajd tiegħu, fl-interess taż-żewġ partijiet.

               •Konsistenza ma’ politiki oħra tal-Unjoni

                  In-negozjar ta’ Protokoll ġdid li jimplimenta l-Ftehim ta’ Sħubija dwar is-Sajd Sostenibbli – li din il-proposta għal estensjoni tifforma stadju minnu, jidħol fil-qafas tal-azzjoni esterna tal-UE mal-pajjiżi AKP, u jqis b’mod partikolari l-objettivi tal-UE fil-qasam tal-ħarsien tal-prinċipji demokratiċi u tad-drittijiet tal-bniedem.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Il-bażi ġuridika magħżula hija t-Trattat dwar il-Funzjonament tal-Unjoni Ewropea, l-Artikolu 43(2) li jistabbilixxi l-Politika Komuni dwar is-Sajd u l-Artikolu 218(5) li jikkonċerna l-proċedura għall-iffirmar tal-ftehimiet bejn l-UE u pajjiżi terzi.

               •Sussidjarjetà (għall-kompetenza mhux esklużiva)

                  Il-proposta tidħol fl-ambitu tal-kompetenza esklużiva tal-Unjoni Ewropea.

               •Proporzjonalità

                  Il-proposta hija proporzjonata mal-objettiv li jiġi stabbilit qafas ta’ governanza ġuridika, ambjentali, ekonomika u soċjali għall-attivitajiet tas-sajd li l-bastimenti tal-Unjoni jwettqu fl-ilmijiet ta’ pajjiżi terzi, kif stabbilit fl-Artikolu 31 tar-Regolament li jistabbilixxi l-politika komuni tas-sajd. Hija tikkonforma ma’ dawk id-dispożizzjonijiet, kif ukoll mad-dispożizzjonijiet dwar l-għajnuna finanzjarja lil pajjiżi terzi stabbiliti fl-Artikolu 32 ta’ dak ir-Regolament.

                  L-estensjoni b’sena tal-qafas stabbilit bil-Protokoll li se jiskadi fit-13 ta’ Ottubru 2020 għandha rwol fil-proċess tan-negozjar biex tiġi żgurata l-kontinwità tal-attivitajiet tas-sajd tal-flotta Ewropea li taħdem fl-ilmijiet tal-Gżejjer Cook.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet ex post/kontrolli tal-idoneità tal-leġiżlazzjoni eżistenti

                  Saru konsultazzjonijiet mal-partijiet ikkonċernati fil-kuntest tal-evalwazzjoni tal-Protokoll għall-perjodu mill-2016 sal-2020. Ġew ikkonsultati wkoll l-esperti mill-Istati Membri waqt laqgħat tekniċi. Minn dawn il-konsultazzjonijiet ħareġ li jkun ta’ benefiċċju li jiġġedded il-Protokoll tas-Sajd mal-Gżejjer Cook. Din il-proposta għal estensjoni tal-Protokoll tifforma stadju mill-proċess tan-negozjar għal dan it-tiġdid.

               •Konsultazzjoni mal-partijiet ikkonċernati

                  L-Istati Membri, ir-rappreżentanti tas-settur, l-organizzazzjonijiet internazzjonali tas-soċjetà ċivili kif ukoll l-amministrazzjoni tas-sajd u r-rappreżentanti tas-soċjetà ċivili tal-Gżejjer Cook ġew ikkonsultati fil-kuntest tal-evalwazzjoni. Saru wkoll konsultazzjonijiet fil-qafas tal-Kunsill Konsultattiv għall-Flotta ta’ Distanzi Twal.

               •Ġbir u użu tal-għarfien espert

               Il-Kummissjoni użat konsulent indipendenti għall-evalwazzjonijiet ex post u ex ante, f’konformità mad-dispożizzjonijiet tal-Artikolu 31(10) tar-Regolament li jistabbilixxi l-politika komuni tas-sajd.

               4.IMPLIKAZZJONIJIET BAĠITARJI

               Il-kontribuzzjoni finanzjarja annwali tal-Unjoni Ewropea hija ta’ EUR 700 000, abbażi ta’:

               (a)ammont annwali għall-aċċess tal-kategoriji previsti fil-Protokoll għar-riżorsi tas-sajd ta’ EUR 350 000 għall-perjodu tal-estensjoni tal-Protokoll;

               (b)appoġġ għall-iżvilupp tal-politika settorjali tas-sajd tal-Gżejjer Cook ta’ EUR 350 000 għall-perjodu tal-estensjoni tal-Protokoll. Dan l-appoġġ jilħaq l-objettivi tal-politika nazzjonali tal-Gżejjer Cook b’rabta mal-ġestjoni sostenibbli tar-riżorsi tas-sajd tal-baħar għall-perjodu kollu tal-Protokoll.

               L-ammont annwali għall-approprjazzjonijiet ta’ impenn u ta’ pagament huwa stabbilit fil-proċedura baġitarja annwali, fosthom għal-linja ta’ riżerva għall-protokolli li jkunu għadhom ma daħlux fis-seħħ fil-bidu tas-sena
                  5
               .

               L-iskambju ta’ ittri marbuta mal-estensjoni jistabbilixxu wkoll klawżola ta’ tnaqqis pro rata f’każ li n-negozjati biex jiġġedded il-Protokoll iwasslu biex dawn jiġu ffirmati u, b’hekk, biex dawn jidħlu fis-seħħ qabel ma tiskadi l-estensjoni annwali li għaliha japplika l-iskambju ta’ ittri.

               5.ELEMENTI OĦRAJN

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  L-arranġamenti dwar il-monitoraġġ huma previsti fil-Protokoll li qed jiġi estiż permezz tal-iskambju ta’ ittri.

               2020/0276 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim fil-forma ta’ skambju ta’ ittri bejn l-Unjoni Ewropea u l-Gvern tal-Gżejjer Cook dwar l-estensjoni tal-Protokoll dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) flimkien mal-Artikolu 218(5) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook
                  6
                (minn hawn ’il quddiem “il-Ftehim”), li ġie approvat bid-Deċiżjoni tal-Kunsill (UE) Nru 2017/418
                  7
               , daħal fis-seħħ fl-10 ta’ Mejju 2017. Il-Protokoll dwar l-implimentazzjoni tal-Ftehim (minn hawn ’il quddiem “il-Protokoll”) kien applikat b’mod proviżorju mill-14 ta’ Ottubru 2016
                  8
               , għal perjodu ta’ erba’ snin.

               (2)Il-Protokoll se jiskadi fit-13 ta’ Ottubru 2020.

               (3)Fis-7 ta’ Lulju 2020, il-Kunsill awtorizza lill-Kummissjoni tiftaħ negozjati mal-Gżejjer Cook għall-konklużjoni ta’ Protokoll ġdid li jimplimenta l-Ftehim ta’ Sħubija dwar is-Sajd Sostenibbli.

               (4)Sa ma jitlestew in-negozjati biex jiġġedded il-Protokoll, il-Kummissjoni nnegozjat, f’isem l-Unjoni Ewropea, Ftehim fil-forma ta’ skambju ta’ ittri dwar l-estensjoni għal perjodu massimu ta’ sena tal-Protokoll dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook. Dawn in-negozjati ntemmu b’suċċess u l-iskambju ta’ ittri ġie inizjalat fid-29 ta’ Lulju 2020.

               (5)L-għan tal-Ftehim fil-forma ta’ skambju ta’ ittri huwa li jippermetti lill-Unjoni u lill-Gvern tal-Gżejjer Cook ikomplu jaħdmu bejniethom biex jippromwovu politika tas-sajd sostenibbli u l-użu responsabbli tar-riżorsi tas-sajd fl-ilmijiet tal-Gżejjer Cook u li jippermetti lill-bastimenti tal-Unjoni jistadu f’dawn l-ilmijiet.

               (6)(5)Għalhekk, jenħtieġ li l-Ftehim fil-forma ta’ skambju ta’ ittri jiġi ffirmat f’isem l-Unjoni, suġġett għall-konklużjoni tiegħu f’data aktar tard.

               (7)Biex tiġi żgurata l-kontinwità tal-attivitajiet tas-sajd tal-bastimenti tal-Unjoni fl-ilmijiet tal-Gżejjer Cook, jenħtieġ li l-Ftehim fil-forma ta’ skambju ta’ ittri jiġi applikat b’mod proviżorju,

               ADOTTA DIN ID-DEĊIŻJONI:

               Artikolu 1

               L-iffirmar tal-Ftehim fil-forma ta’ skambju ta’ ittri bejn l-Unjoni Ewropea u l-Gvern tal-Gżejjer Cook dwar l-estensjoni tal-Protokoll dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook, li se jiskadi fit-13 ta’ Ottubru 2020 (minn hawn ’il quddiem “il-Ftehim fil-forma ta’ skambju ta’ ittri”), huwa awtorizzat f’isem l-Unjoni, suġġett għall-konklużjoni tat-tali Ftehim.

               It-test tal-Ftehim fil-forma ta’ skambju ta’ ittri huwa mehmuż ma’ din id-Deċiżjoni.

               Artikolu 2

               Is-Segretarjat Ġenerali tal-Kunsill għandu jistabbilixxi l-istrument ta’ setgħat sħaħ li jawtorizza lill-persuna/i li n-negozjatur tal-Ftehim fil-forma ta’ skambju ta’ ittri jkun indika biex jiffirma/jiffirmaw il-Ftehim fil-forma ta’ skambju ta’ ittri, suġġett għall-konklużjoni tiegħu.

               Artikolu 3

               F’konformità mal-punt 6 tiegħu, il-Ftehim fil-forma ta’ skambju ta’ ittri għandu japplika b’mod proviżorju mill-14 ta’ Ottubru 2020 jew minn kull data oħra wara d-data tal-iffirmar tiegħu, sa ma jidħol fis-seħħ.

               Artikolu 4

               Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

               DIKJARAZZJONI FINANZJARJA LEĠIŻLATTIVA

               1.
                     QAFAS TAL-PROPOSTA/TAL-INIZJATTIVA

               1.1.
                     Titolu tal-proposta/tal-inizjattiva

                  Proposta għal Deċiżjoni tal-Kunsill dwar l-iffirmar, f’isem l-Unjoni, u l-applikazzjoni proviżorja tal-Ftehim fil-forma ta’ skambju ta’ ittri dwar l-estensjoni tal-Protokoll dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tar-Gżejjer Cook, li se jiskadi fit-13 ta’ Ottubru 2020.

               1.2.
                     Qasam/oqsma ta’ politika kkonċernat(i)

                  11 – Affarijiet marittimi u sajd

                  11.03 – Kontribuzzjonijiet obbligatorji għall-organizzazzjonijiet reġjonali għall-ġestjoni tas-sajd (RFMOs) u għal organizzazzjonijiet internazzjonali oħrajn u għall-ftehimiet dwar is-sajd sostenibbli (SFPAs)

                  11.03.01 – L-istabbiliment ta’ qafas ta’ governanza għall-attivitajiet tas-sajd imwettqa minn bastimenti tas-sajd tal-Unjoni fl-ilmijiet ta’ pajjiżi terzi

               1.3.
                     Il-proposta/l-inizjattiva hija dwar:

               ◻ azzjoni ġdida

               ◻ azzjoni ġdida segwita minn proġett pilota/azzjoni preparatorja
                  9

               X l-estensjoni ta’ azzjoni eżistenti

               ◻ fużjoni jew direzzjoni mill-ġdid ta’ azzjoni waħda jew aktar lejn azzjoni oħra/ġdida

               1.4.
                     Objettiv(i)

               1.4.1.
                     Objettiv(i) ġenerali

                  In-negozjar u l-konklużjoni ta’ Ftehimiet ta’ Sħubija dwar is-Sajd Sostenibbli (SFPAs) ma’ pajjiżi terzi jissodisfaw l-objettiv ġenerali li l-bastimenti tas-sajd tal-Unjoni Ewropea jingħataw aċċess għaż-żoni tas-sajd ta’ pajjiżi terzi u li tinbena sħubija ma’ dawn il-pajjiżi bil-ħsieb li jissaħħaħ l-użu sostenibbli tar-riżorsi tas-sajd barra mill-ilmijiet tal-UE.

                  L-SFPAs jiżguraw ukoll il-koerenza bejn il-prinċipji li jirregolaw il-politika komuni tas-sajd u l-impenji meħudin fil-kuntest ta’ politiki Ewropej oħrajn (l-użu sostenibbli tar-riżorsi tal-pajjiżi terzi, il-ġlieda kontra s-sajd illegali, mhux irrappurtat u mhux irregolat (is-sajd IUU), l-integrazzjoni tal-pajjiżi sħab fl-ekonomija globali u governanza politika u finanzjarja aħjar tas-sajd).

               1.4.2.
                     Objettiv(i) speċifiku/speċifiċi

                  Objettiv speċifiku

                  Sabiex jingħata kontribut għas-sajd sostenibbli fl-ilmijiet li mhumiex tal-UE, tinżamm preżenza Ewropea fis-sajd fl-ilmijiet imbiegħda u jitħarsu l-interessi tas-settur tas-sajd Ewropew u tal-konsumaturi billi jiġu nnegozjati u konklużi SFPAs ma’ stati kostali, b’mod li jkun konsistenti ma’ politiki Ewropej oħrajn.

                  Attività/attivitajiet ABM/ABB ikkonċernata/i

                  Affarijiet marittimi u sajd, biex jiġi stabbilit qafas ta’ governanza għall-attivitajiet tas-sajd imwettqa minn bastimenti tas-sajd tal-Unjoni Ewropea fl-ilmijiet ta’ pajjiżi terzi (SFPAs) (il-linja baġitarja 11.03.01).

               1.4.3.
                     Riżultat(i) u impatt mistennija

               Speċifika l-effetti li l-proposta/l-inizjattiva jenħtieġ li jkollha fuq il-benefiċjarji/il-gruppi fil-mira.

                  L-estensjoni tal-Protokoll tal-SFPA eżistenti se tippermetti li jiġi evitat li l-attivitajiet tas-sajd tal-bastimenti Ewropej jiġu interrotti meta l-Protokoll jiskadi fit-13 ta’ Ottubru 2020. L-estensjoni se tkun tapplika għal perjodu massimu ta’ sena, sa ma jitlestew in-negozjati biex jiġġedded il-Protokoll.

                  Il-Protokoll jippermetti li tiġi stabbilita sħubija strateġika dwar is-sajd bejn l-Unjoni Ewropea u l-Gvern tal-Gżejjer Cook. Il-Protokoll se jikkontribwixxi wkoll għal ġestjoni u konservazzjoni aħjar tar-riżorsi tas-sajd, permezz ta’ appoġġ finanzjarju (appoġġ settorjali) għall-implimentazzjoni tal-programmi adottati fil-livell nazzjonali mill-pajjiż sieħeb, b’mod partikolari f’dak li għandu x’jaqsam mal-monitoraġġ u mal-ġlieda kontra s-sajd illegali u mal-appoġġ għas-settur tas-sajd fuq skala żgħira.

               1.4.4.
                     Indikaturi tal-prestazzjoni

               Speċifika l-indikaturi għall-monitoraġġ tal-progress u tal-kisbiet.

                  Ir-rati tal-użu tal-opportunitajiet tas-sajd (l-użu annwali tal-awtorizzazzjonijiet tas-sajd bħala perċentwali tad-disponibbiltà offruta mill-Protokoll).

                  Id-data dwar il-qabdiet (il-ġbir u l-analiżi) u l-valur kummerċjali tal-Ftehim.

                  Il-kontribut għall-impjiegi u għall-valur miżjud fl-UE, kif ukoll għall-istabbilizzazzjoni tas-suq tal-UE (flimkien ma’ ftehimiet ta’ sħubija dwar is-sajd sostenibbli oħrajn).

                  Il-kontribut għat-titjib tar-riċerka, tal-monitoraġġ u tal-kontroll tal-attivitajiet tas-sajd min-naħa tal-pajjiż sieħeb u tal-iżvilupp tas-settur tas-sajd tiegħu, l-aktar dak fuq skala żgħira.

               1.5.
                     Raġunijiet għall-proposta/għall-inizjattiva

               1.5.1.
                     Rekwiżit(i) li jridu jiġu ssodisfati fuq terminu qasir jew twil inkluża kronoloġija dettaljata għall-implimentazzjoni tal-inizjattiva

                  Hu maħsub li l-iskambju ta’ ittri li jestendi l-Protokoll se jkun japplika b’mod proviżorju mid-data tal-iffirmar tiegħu, jiġifieri mill-14 ta’ Ottubru 2020 jew minn kull data oħra wara li jiġi ffirmat, sabiex jiġi evitat li jiġu interrotti l-attivitajiet tas-sajd li jkunu għaddejjin skont il-Protokoll attwali.

               1.5.2.
                     Il-valur miżjud tal-involviment tal-Unjoni (dan jista’ jirriżulta minn fatturi differenti, eż. il-gwadann mill-koordinazzjoni, iċ-ċertezza tad-dritt, effettività akbar jew il-komplementarjetajiet). Għall-finijiet ta’ dan il-punt, “il-valur miżjud tal-involviment tal-Unjoni” huwa l-valur li jirriżulta mill-intervent tal-Unjoni li jkun addizzjonali għall-valur li kieku kien jinħoloq mill-Istati Membri waħedhom.

                  Jekk l-Unjoni ma tikkonkludix Protokoll ġdid, il-bastimenti tal-Unjoni ma jkunux jistgħu jibqgħu jwettqu l-attivitajiet tas-sajd tagħhom, billi l-Ftehim fih klawżola li teskludi l-attivitajiet tas-sajd li ma jsirux fi ħdan il-qafas iddefinit minn protokoll tal-Ftehim. Għalhekk, hemm valur miżjud ċar ħafna għall-flotta tal-UE ta’ distanzi twal. Il-Protokoll jipprovdi wkoll qafas għal kooperazzjoni msaħħa bejn l-Unjoni u l-Gżejjer Cook.

               1.5.3.
                     Tagħlimiet meħudin minn esperjenzi simili fl-imgħoddi

                  B’analiżi tal-qabdiet li saru fiż-żona tas-sajd tal-Gżejjer Cook fl-imgħoddi, kif ukoll bil-valutazzjonijiet u bil-pariri xjentifiċi disponibbli, il-Partijiet irnexxielhom jistabbilixxu tunnellaġġ ta’ referenza ta’ 7 000 tunnellata fis-sena għat-tonn u għall-ispeċijiet li jixbhuh u opportunitajiet tas-sajd għal 4 bastimenti tas-sajd għat-tonn bit-tartaruni. L-appoġġ settorjali jqis il-ħtiġijiet f’termini tat-tisħiħ tal-kapaċitajiet tal-awtoritajiet tas-sajd tal-Gżejjer Cook u l-prijoritajiet tal-istrateġija nazzjonali tas-sajd, fosthom, b’mod partikolari, ir-riċerka xjentifika u l-inizjattivi ta’ kontroll u ta’ monitoraġġ tas-sajd.

               1.5.4.
                     Kompatibbiltà mal-qafas finanzjarju pluriennali u sinerġiji possibbli ma’ strumenti xierqa oħra

                  Il-fondi allokati għall-kontribuzzjoni finanzjarja għall-aċċess fil-kuntest tal-SFPA jikkostitwixxu dħul funġibbli fil-baġit nazzjonali tal-Gżejjer Cook. Madankollu, il-fondi maħsuba għall-appoġġ settorjali jiġu allokati lill-Ministeru responsabbli għas-sajd (ġeneralment billi jiddaħħlu fil-liġi annwali dwar il-baġit), bħala kundizzjoni għall-konklużjoni u għall-monitoraġġ tal-SFPAs. Dawn ir-riżorsi finanzjarji huma kompatibbli ma’ sorsi oħrajn ta’ finanzjament mingħand donaturi oħrajn ta’ fondi internazzjonali biex jitwettqu proġetti u/jew programmi fil-livell nazzjonali fis-settur tas-sajd.

               1.5.5.
                     Valutazzjoni tal-għażliet differenti ta’ finanzjament disponibbli, inkluż l-ambitu għar-riallokazzjoni

                  Mhux applikabbli

               Durata u impatt finanzjarju tal-proposta/tal-inizjattiva

               X durata limitata

               ◻
                     Fis-seħħ mill-2020 sal-2022

               X
                     Impatt finanzjarju fl-2020 għall-approprjazzjonijiet ta’ impenn u mill-2020 sal-2022 għall-approprjazzjonijiet ta’ pagament.

               ◻ durata mhux limitata

               Implimentazzjoni b’perjodu ta’ tnedija minn SSSS sa SSSS,

               segwita b’operazzjoni fuq skala sħiħa.

               Modalità/modalitajiet ta’ ġestjoni ppjanata/i
                  10

               X Ġestjoni diretta mill-Kummissjoni

               X mid-dipartimenti tagħha, inkluż mill-persunal tagħha fid-delegazzjonijiet tal-Unjoni;

               ◻
                     mill-aġenziji eżekuttivi

               ◻ Ġestjoni kondiviża mal-Istati Membri

               ◻ Ġestjoni indiretta billi jiġu fdati kompiti ta’ implimentazzjoni baġitarja:

               ◻ lil pajjiżi terzi jew lill-korpi nnominati minnhom;

               ◻ lil organizzazzjonijiet internazzjonali u lill-aġenziji tagħhom (iridu jiġu speċifikati);

               ◻ lill-BEI u lill-Fond Ewropew tal-Investiment;

               ◻ lill-korpi li jissemmew fl-Artikoli 70 u 71 tar-Regolament Finanzjarju;

               ◻ lill-korpi tal-liġi pubblika;

               ◻ lil korpi rregolati mil-liġi privata b’missjoni ta’ servizz pubbliku sakemm dawn jipprovdu garanziji finanzjarji adegwati;

               ◻ lil korpi rregolati mil-liġi privata ta’ Stat Membru li jkunu fdati bl-implimentazzjoni ta’ sħubija pubblika-privata u li jipprovdu garanziji finanzjarji adegwati;

               ◻ lil persuni fdati bl-implimentazzjoni ta’ azzjonijiet speċifiċi fil-PESK skont it-Titolu V tat-TUE, u identifikati fl-att bażiku rilevanti.

               Jekk jiġi indikat iżjed minn mod ta’ ġestjoni wieħed, jekk jogħġbok ipprovdi d-dettalji fit-taqsima “Kummenti”.

               Kummenti

               2.
                     MIŻURI TA’ ĠESTJONI

               2.1.
                     Regoli ta’ monitoraġġ u ta’ rapportar

               Speċifika l-frekwenza u l-kundizzjonijiet.

                  Il-Kummissjoni (id-Direttorat Ġenerali għall-Affarijiet Marittimi u s-Sajd, flimkien mal-uffiċjal tas-sajd tiegħu bbażat fir-reġjun (Fiji)) se tiżgura monitoraġġ regolari tal-implimentazzjoni tal-Protokoll f’dak li għandu x’jaqsam mal-użu tal-opportunitajiet tas-sajd min-naħa tal-operaturi, mad-data dwar il-qabdiet u mal-ħarsien tal-kundizzjonijiet tal-appoġġ settorjali.

                  L-SFPA jipprevedi mill-inqas laqgħa annwali waħda tal-Kumitat Konġunt, li matulha l-Kummissjoni u l-Gvern tal-Gżejjer Cook jirrieżaminaw l-implimentazzjoni tal-Ftehim u tal-Protokoll u, jekk ikun meħtieġ, jaġġustaw il-programmazzjoni u, jekk ikun japplika, il-kontribuzzjoni finanzjarja.

               2.2.
                     Sistema/i ta’ ġestjoni u ta’ kontroll

               2.2.1.
                     Ġustifikazzjoni tal-mod(i) ta’ ġestjoni, tal-mekkaniżmu/i għall-implimentazzjoni tal-finanzjament, tal-modalitajiet ta’ pagament u tal-istrateġija ta’ kontroll proposta

                  Ir-riskju identifikat huwa n-nuqqas ta’ użu tal-opportunitajiet tas-sajd min-naħa tas-sidien tal-bastimenti tal-UE u n-nuqqas ta’ użu jew id-dewmien fl-użu tal-fondi maħsubin għall-finanzjament tal-politika settorjali tas-sajd min-naħa tal-Gżejjer Cook.

               2.2.2.
                     Informazzjoni dwar ir-riskji identifikati u s-sistema/i ta’ kontroll intern stabbilita/i għall-mitigazzjoni tagħhom

                  Qed jiġi ppjanat djalogu estensiv dwar il-programmazzjoni u l-implimentazzjoni tal-politika settorjali prevista fil-Ftehim u fil-Protokoll. L-analiżi konġunta tar-riżultati wkoll tifforma parti minn dawn il-metodi ta’ kontroll.

                  Barra minn hekk, il-Ftehim u l-Protokoll fihom klawżoli speċifiċi biex jiġu sospiżi f’ċerti kundizzjonijiet u f’ċerti ċirkustanzi.

               2.2.3.
                     Stima u ġustifikazzjoni tal-kosteffettività tal-kontrolli (proporzjon tal-“kostijiet tal-kontrolli ÷ il-valur tal-fondi relatati ġestiti”), u valutazzjoni tal-livelli mistennija tar-riskju ta’ errur (mal-ħlas u fl-għeluq)

               2.3.
                     Miżuri għall-prevenzjoni tal-frodi u tal-irregolaritajiet

               Speċifika l-miżuri ta’ prevenzjoni u ta’ protezzjoni eżistenti jew previsti, eż. mill-Istrateġija Kontra l-Frodi.

                  Il-Kummissjoni tintrabat li tistabbilixxi djalogu politiku mal-Gvern Gżejjer Cook u li tikkoordina b’mod regolari ma’ dan il-pajjiż bil-ħsieb li ttejjeb il-ġestjoni tal-Ftehim u tal-Protokoll u li ssaħħaħ il-kontribut tal-UE għall-ġestjoni sostenibbli tar-riżorsi. Kull pagament li l-Kummissjoni tagħmel fil-kuntest tal-SFPA hu suġġett għar-regoli u għall-proċeduri baġitarji u finanzjarji standard tal-Kummissjoni. B’mod partikolari, il-kontijiet bankarji tal-pajjiżi terzi fejn titħallas il-kontribuzzjoni finanzjarja huma identifikati bis-sħiħ. Il-Protokoll jipprevedi li l-kontribuzzjoni finanzjarja trid titħallas f’kont bankarju nnominat tal-Gvern fil-Gżejjer Cook.

               3.
                     IMPATT FINANZJARJU STMAT TAL-PROPOSTA/TAL-INIZJATTIVA

               3.1.
                     Intestatura/i tal-qafas finanzjarju pluriennali u l-linja/i baġitarja/i tan-nefqa affettwata/i

               Linji baġitarji eżistenti

               Skont l-ordni tal-intestaturi tal-qafas finanzjarju pluriennali u tal-linji baġitarji.

                        Intestatura tal-qafas finanzjarju pluriennali

                        Linja baġitarja

                        Tip ta’ nefqa

                        Kontribuzzjoni

                        Numru

                        Diff./Mhux diff
                           11
                        .

                        mill-pajjiżi tal-EFTA
                           12

                        mill-pajjiżi kandidati
                           13

                        minn pajjiżi terzi

                        skont it-tifsira tal-Artikolu 21(2)(b) tar-Regolament Finanzjarju

                        11.03.01

                        Stabbiliment ta’ qafas ta’ governanza għall-attivitajiet tas-sajd imwettqa minn bastimenti tas-sajd tal-Unjoni Ewropea fl-ilmijiet ta’ pajjiżi terzi (SFAs)

                        Diff.

                        Le

                        Le

                        Le

                        Le

               Linji baġitarji ġodda mitluba

               Skont l-ordni tal-intestaturi tal-qafas finanzjarju pluriennali u tal-linji baġitarji.

                        Intestatura tal-qafas finanzjarju pluriennali

                        Linja baġitarja

                        Tip ta’ nefqa

                        Kontribuzzjoni

                        Numru

                        Diff./Mhux diff.

                        mill-pajjiżi tal-EFTA

                        mill-pajjiżi kandidati

                        minn pajjiżi terzi

                        skont it-tifsira tal-Artikolu 21(2)(b) tar-Regolament Finanzjarju

                        [XX.YY.YY.YY]

                        IVA/LE

                        IVA/LE

                        IVA/LE

                        IVA/LE

               3.2.
                     Impatt finanzjarju stmat tal-proposta fuq l-approprjazzjonijiet

               3.2.1.
                     Sommarju tal-impatt stmat fuq l-approprjazzjonijiet operazzjonali

               ◻
                     Il-proposta/l-inizjattiva ma teħtieġx l-użu ta’ approprjazzjonijiet operazzjonali

               X
                     Il-proposta/l-inizjattiva teħtieġ l-użu ta’ approprjazzjonijiet operazzjonali, kif spjegat hawn taħt:

               f’miljuni ta’ Euro (aġġustati ’l fuq għal tliet pożizzjonijiet deċimali)

                        Intestatura tal-qafas finanzjarju
                        pluriennali

                        Numru

                        2

                        It-tkabbir sostenibbli: riżorsi naturali

                        DĠ: Affarijiet Marittimi u Sajd

                        2020

                        2021

                        TOTAL

                        •Approprjazzjonijiet operazzjonali

                        Linja tal-baġit
                           14
                        11.0301

                        Impenji

                        (1a)

                        0.700

                        0.700

                        Pagamenti

                        (2 a)

                        0.350

                        0.350

                        0.700

                        Linja baġitarja

                        Impenji

                        (1b)

                        Pagamenti

                        (2b)

                        Approprjazzjonijiet ta’ natura amministrattiva ffinanzjati mill-pakkett ta’ programmi speċifiċi
                           15

                        Linja baġitarja

                        (3)

                        TOTAL tal-approprjazzjonijiet
                        għad-DĠ Affarijiet Marittimi u Sajd

                        Impenji

                        =1a+1b +3

                        Pagamenti

                        =2a+2b

                        +3

                        • TOTAL tal-approprjazzjonijiet operazzjonali

                        Impenji

                        (4)

                        0.700

                        0.700

                        Pagamenti

                        (5)

                        0.350

                        0.350

                        0.700

                        •TOTAL tal-approprjazzjonijiet ta’ natura amministrattiva ffinanzjati mill-pakkett għal programmi speċifiċi

                        (6)

                        TOTAL tal-approprjazzjonijiet
                        għall-INTESTATURA 2
                           tal-qafas finanzjarju pluriennali

                        Impenji

                        =4+ 6

                        0.700

                        0.700

                        Pagamenti

                        =5+ 6

                        0.350

                        0.350

                        0.700

               Jekk il-proposta/l-inizjattiva tolqot aktar minn intestatura operazzjonali waħda, irrepeti t-taqsima ta’ hawn fuq:

                        •TOTAL tal-approprjazzjonijiet operazzjonali (l-intestaturi operazzjonali kollha)

                        Impenji

                        (4)

                        Pagamenti

                        (5)

                         TOTAL tal-approprjazzjonijiet ta’ natura amministrattiva ffinanzjati mill-pakkett għal programmi speċifiċi (l-intestaturi operazzjonali kollha)

                        (6)

                        TOTAL tal-approprjazzjonijiet
                        taħt l-INTESTATURI 1 sa 4
                           tal-qafas finanzjarju pluriennali
                        (Ammont ta’ referenza)

                        Impenji

                        =4+ 6

                        0.700

                        0.700

                        Pagamenti

                        =5+ 6

                        0.350

                        0.350

                        0.700

                        Intestatura tal-qafas finanzjarju
                        pluriennali

                        5

                        “Nefqa amministrattiva”

               Jenħtieġ li din it-taqsima timtela billi tintuża d-“data baġitarja ta’ natura amministrattiva” li qabel kollox trid tiddaħħal fl-

                  Anness tad-Dikjarazzjoni Finanzjarja Leġiżlattiva

                (l-Anness V tar-regoli interni), li għandha tittella’ fil-pjattaforma elettronika “DECIDE” għall-finijiet tal-konsultazzjoni bejn is-servizzi.

               f’miljuni ta’ Euro (aġġustati ’l fuq għal tliet pożizzjonijiet deċimali)

                        2020

                        2021

                        TOTAL

                        DĠ: Affarijiet Marittimi u Sajd

                        •Riżorsi umani

                        •Nefqa amministrattiva oħra

                        TOTAL tad-DĠ Affarijiet Marittimi u Sajd

                        Approprjazzjonijiet

                        TOTAL tal-approprjazzjonijiet
                        taħt l-INTESTATURA 5
                           tal-qafas finanzjarju pluriennali

                        (Total ta’ impenji = Total ta’ pagamenti)

               f’miljuni ta’ Euro (aġġustati ’l fuq għal tliet pożizzjonijiet deċimali)

                        2020

                        2021

                        TOTAL

                        TOTAL tal-approprjazzjonijiet
                        taħt l-INTESTATURI 1 sa 5
                           tal-qafas finanzjarju pluriennali

                        Impenji

                        0.700

                        0.700

                        Pagamenti

                        0.350

                        0.350

                        0.700

               3.2.2.
                     Output stmat iffinanzjat b’approprjazzjonijiet operazzjonali

               Approprjazzjonijiet ta’ impenn f’miljuni ta’ EUR (aġġustati ’l fuq għal tliet pożizzjonijiet deċimali)

                        Indika l-objettivi u l-outputs

                        ⇩

                        2019

                        2020

                        2021

                        TOTAL

                        Tip
                           16

                        Kost medju

                        Numru

                        Kost

                        Numru

                        Kost

                        Numru

                        Kost

                        Numru

                        Numru totali

                        Kost totali

                        OBJETTIV SPEĊIFIKU Nru 1
                           17
                        ...

                        - Aċċess

                        Annwali

                        0.350

                        0.350

                        4.125

                        61.625

                        - Settorjali

                        Annwali

                        0.350

                        0.350

                        - Output

                        Subtotal tal-objettiv speċifiku Nru 1

                        0.700

                        0.700

                        OBJETTIV SPEĊIFIKU Nru 2 ...

                        - Output

                        Subtotal tal-objettiv speċifiku Nru 2

                        TOTALI

                        0.700

                        0.700

               3.2.3.
                     Sommarju tal-impatt stmat fuq l-approprjazzjonijiet amministrattivi

               X
                     Il-proposta/l-inizjattiva ma teħtieġx l-użu ta’ approprjazzjonijiet ta’ natura amministrattiva.

               ◻
                     Il-proposta/l-inizjattiva teħtieġ l-użu ta’ approprjazzjonijiet ta’ natura amministrattiva, kif spjegat hawn taħt:

               f’miljuni ta’ Euro (aġġustati ’l fuq għal tliet pożizzjonijiet deċimali)

                        Sena
                        N
                           18

                        Sena
                        N+1

                        Sena
                        N+2

                        Sena
                        N+3

                        Daħħal is-snin kollha li hemm bżonn biex turi d-durata tal-impatt (ara l-punt 1.6)

                        TOTAL

                        Intestatura 5
                        tal-qafas finanzjarju pluriennali

                        Riżorsi umani

                        Nefqa amministrattiva oħra

                        Subtotal tal-INTESTATURA 5
                        tal-qafas finanzjarju pluriennali

                        Barra mill-INTESTATURA 5
                           19

                        tal-qafas finanzjarju pluriennali

                        Riżorsi umani

                        Nefqa oħra
                        ta’ natura amministrattiva

                        Subtotal
                        barra mill-INTESTATURA 5
                        tal-qafas finanzjarju pluriennali

                        TOTAL

               L-approprjazzjonijiet meħtieġa għar-riżorsi umani u għal nefqa oħra ta’ natura amministrattiva se jiġu koperti mill-approprjazzjonijiet tad-DĠ li diġà jkunu assenjati għall-ġestjoni tal-azzjoni u/jew li diġà jkunu ġew riassenjati fid-DĠ, flimkien, jekk ikun meħtieġ, ma’ kwalunkwe allokazzjoni addizzjonali li tista’ tingħata lid-DĠ tal-ġestjoni skont il-proċedura annwali ta’ allokazzjoni u fid-dawl tal-limitazzjonijiet baġitarji.

               3.2.3.1.
                     Rekwiżiti stmati ta’ riżorsi umani

               X
                     Il-proposta/l-inizjattiva ma teħtieġx l-użu ta’ riżorsi umani.

               ◻
                     Il-proposta/l-inizjattiva teħtieġ l-użu ta’ riżorsi umani, kif spjegat hawn taħt:

               L-istima trid tiġi espressa f’unitajiet ekwivalenti għall-full-time

                        Sena
                        N

                        Sena
                        N+1

                        Sena N+2

                        Sena N+3

                        Daħħal is-snin kollha li hemm bżonn biex turi d-durata tal-impatt (ara l-punt 1.6)

                        • Pożizzjonijiet fil-pjan ta’ stabbiliment (uffiċjali u persunal temporanju)

                        XX 01 01 01 (Kwartieri Ġenerali u Uffiċċji tar-Rappreżentanza tal-Kummissjoni)

                        XX 01 01 02 (Delegazzjonijiet)

                        XX 01 05 01/11/21 (Riċerka indiretta)

                        10 01 05 01/11 (Riċerka diretta)

                        • Persunal estern (f’unità Ekwivalenti għall-Full-Time: FTE)
                           20

                        XX 01 02 01 (AC, END, INT mill-“pakkett globali”)

                        XX 01 02 02 (AC, AL, END, INT u JPD fid-Delegazzjonijiet)

                        XX 01 04 yy
                           21

                        - fil-Kwartieri Ġenerali

                        - fid-Delegazzjonijiet

                        XX 01 05 02/12/22 (AC, END, INT — Riċerka indiretta)

                        10 01 05 02/12 (AC, END, INT — Riċerka diretta)

                        Linji baġitarji oħra (speċifika)

                        TOTAL

               XX huwa l-qasam ta’ politika jew it-titolu baġitarju kkonċernat.

               Ir-riżorsi umani meħtieġa se jiġu koperti mill-persunal tad-DĠ li diġà jkun assenjat għall-ġestjoni tal-azzjoni u/jew li diġà jkun ġie riassenjat fid-DĠ, flimkien, jekk ikun meħtieġ, ma’ kwalunkwe allokazzjoni addizzjonali li tista’ tingħata lid-DĠ tal-ġestjoni skont il-proċedura annwali ta’ allokazzjoni u fid-dawl tal-limitazzjonijiet baġitarji.

               Deskrizzjoni tal-kompiti li jridu jitwettqu:

                        Uffiċjali u persunal temporanju

                        L-implimentazzjoni tal-Protokoll (il-pagamenti, l-aċċess tal-bastimenti tal-UE għall-ilmijiet tal-Gżejjer Cook, l-ipproċessar tal-awtorizzazzjonijiet tas-sajd), it-tħejjija u s-segwitu tal-laqgħat tal-Kumitati Konġunti, it-tħejjija tat-tiġdid tal-Protokoll, l-evalwazzjoni esterna, il-proċeduri leġiżlattivi u n-negozjati.

                        Persunal estern

                        L-implimentazzjoni tal-Protokoll: il-kuntatt mal-awtoritajiet tal-Gżejjer Cook b’rabta mal-aċċess tal-bastimenti tal-UE għall-ilmijiet tal-Gżejjer Cook, l-ipproċessar tal-awtorizzazzjonijiet tas-sajd, it-tħejjija u s-segwitu tal-laqgħat tal-Kumitati Konġunti, b’mod partikolari l-implimentazzjoni tal-appoġġ settorjali.

               3.2.4.
                     Kompatibbiltà mal-qafas finanzjarju pluriennali attwali

               Il-proposta/l-inizjattiva:

               X
                     tista’ tiġi ffinanzjata kompletament permezz ta’ riallokazzjoni fl-intestatura rilevanti tal-Qafas Finanzjarju Pluriennali (il-QFP).

                  Dan għandu x’jaqsam mal-użu tal-linja ta’ riżerva (il-Kapitolu 40).

               ◻
                     teħtieġ l-użu tal-marġni mhux allokat taħt l-intestatura rilevanti tal-QFP u/jew l-użu tal-istrumenti speċjali ddefiniti fir-Regolament dwar il-QFP.

                  Spjega x’inhu meħtieġ, filwaqt li tispeċifika l-intestaturi u l-linji baġitarji kkonċernati, l-ammonti korrispondenti u l-istrumenti li qed jiġi propost li jintużaw.

               ◻
                     teħtieġ reviżjoni tal-QFP.

                  Spjega x’inhu meħtieġ, filwaqt li tispeċifika l-intestaturi u l-linji baġitarji kkonċernati u l-ammonti korrispondenti.

               3.2.5.
                     Kontribuzzjonijiet ta’ partijiet terzi

               Il-proposta/l-inizjattiva:

               X
                     ma tipprevedix kofinanzjament minn partijiet terzi

               ◻
                     tipprevedi l-kofinanzjament minn partijiet terzi li qed jiġi stmat hawn taħt:

               Approprjazzjonijiet f’miljuni ta’ Euro (aġġustati ’l fuq għal tliet pożizzjonijiet deċimali)

                        Sena
                        N
                           22

                        Sena
                        N+1

                        Sena
                        N+2

                        Sena
                        N+3

                        Daħħal is-snin kollha li hemm bżonn biex turi d-durata tal-impatt (ara l-punt 1.6)

                        Total

                        Speċifika l-korp ta’ kofinanzjament

                        TOTAL tal-approprjazzjonijiet kofinanzjati

               3.3.
                     Impatt stmat fuq id-dħul

               X
                     Il-proposta/l-inizjattiva ma għandha l-ebda impatt finanzjarju fuq id-dħul.

               ◻
                     Il-proposta/l-inizjattiva għandha l-impatt finanzjarju li ġej:

               ◻
                     fuq ir-riżorsi proprji

               ◻
                     fuq id-dħul ieħor

               jekk jogħġbok indika jekk id-dħul huwa assenjat għal-linji tan-nefqa ◻

                    f’miljuni ta’ Euro (aġġustati ’l fuq għal tliet pożizzjonijiet deċimali)

                        Linja baġitarja tad-dħul:

                        Approprjazzjonijiet disponibbli għas-sena finanzjarja attwali

                        Impatt tal-proposta/tal-inizjattiva
                           23

                        Sena
                        N

                        Sena
                        N+1

                        Sena
                        N+2

                        Sena
                        N+3

                        Daħħal is-snin kollha li hemm bżonn biex turi d-durata tal-impatt (ara l-punt 1.6)

                        L-Artikolu ………….

               Għad-dħul assenjat, speċifika l-linja/i baġitarja/i tan-nefqa affettwata/i.

               Rimarki oħra (eż. il-metodu/il-formula użati għall-kalkolu tal-impatt fuq id-dħul jew kwalunkwe informazzjoni oħra).

                     (1)

                        Id-DEĊIŻJONI TAL-KUNSILL li tawtorizza l-ftuħ tan-negozjati għal protokoll ġdid għall-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook u għall-estensjoni possibbli tal-protokoll attwali għal dak il-Ftehim (ST 8848/20).

                     (2)

                        B’mod partikolari minħabba l-konsegwenzi tas-sitwazzjoni attwali tas-saħħa fid-dinja minħabba l-pandemija tal-COVID-19.

                     (3)

                        Il-Protokoll dwar l-Implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook (ĠU L 131, 20.5.2016, p. 10).

                     (4)

                        ĠU L 354, 28.12.2013, p. 22.

                     (5)

                        F’konformità mal-Ftehim interistituzzjonali dwar il-kooperazzjoni f’materji ta’ baġit (bin-numru ta’ referenza 2013/C 373/01).

                     (6)

                        ĠU L 131, 20.05.2016, p. 3.

                     (7)

                        Id-DEĊIŻJONI TAL-KUNSILL (UE) 2017/418 tat-28 ta’ Frar 2017 dwar il-konklużjoni f’isem l-Unjoni Ewropea tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook u tal-Protokoll ta’ Implimentazzjoni tiegħu (ĠU L 64, 10.03.2017, p. 1).

                     (8)

                        ĠU L 289 tal-25.10.2016, p.1.

                     (9)

                        Kif imsemmi fl-Artikolu 58(2)(a) jew (b) tar-Regolament Finanzjarju.

                     (10)

                        Id-dettalji dwar il-modalitajiet ta’ ġestjoni u r-referenzi għar-Regolament Finanzjarju jinstabu fuq is-sit BudgWeb:
                  https://myintracomm.ec.europa.eu/budgweb/EN/man/budgmanag/Pages/budgmanag.aspx

                     (11)

                        Diff. = Approprjazzjonijiet differenzjati / Mhux diff. = Approprjazzjonijiet mhux differenzjati.

                     (12)

                        EFTA: Assoċjazzjoni Ewropea tal-Kummerċ Ħieles.

                     (13)

                        Pajjiżi kandidati u, meta jkun applikabbli, pajjiżi kandidati potenzjali mill-Balkani tal-Punent.

                     (14)

                        Skont in-nomenklatura uffiċjali tal-baġit.

                     (15)

                        Assistenza teknika u/jew amministrattiva u nefqa li jappoġġaw l-implimentazzjoni ta’ programmi u/jew ta’ azzjonijiet tal-UE (li qabel kienu l-linji “BA”), riċerka indiretta u riċerka diretta.

                     (16)

                        L-outputs huma l-prodotti u s-servizzi li jridu jiġu pprovduti (pereż. l-għadd ta’ skambji ta’ studenti ffinanzjati, l-għadd ta’ km ta’ toroq mibnija, eċċ.).

                     (17)

                        Kif deskritt fil-punt 1.4.2. “Objettiv(i) speċifiku/speċifiċi…”

                     (18)

                        Is-Sena N hija s-sena li fiha tibda l-implimentazzjoni tal-proposta/tal-inizjattiva. Jekk jogħġbok issostitwixxi n-“N” bl-ewwel sena ta’ implimentazzjoni prevista (pereżempju: 2021). Agħmel l-istess għas-snin ta’ wara.

                     (19)

                        Assistenza teknika u/jew amministrattiva u nefqa li jappoġġaw l-implimentazzjoni ta’ programmi u/jew ta’ azzjonijiet tal-UE (li qabel kienu l-linji “BA”), riċerka indiretta u riċerka diretta.

                     (20)

                        AC = Persunal bil-kuntratt; AL = Persunal Lokali; END = Espert Nazzjonali Sekondat; INT = persunal tal-aġenzija; JPD = Esperti Żgħażagħ fid-Delegazzjonijiet.

                     (21)

                        Sottolimitu għall-persunal estern kopert minn approprjazzjonijiet operazzjonali (li qabel kienu l-linji “BA”).

                     (22)

                        Is-Sena N hija s-sena li fiha tibda l-implimentazzjoni tal-proposta/tal-inizjattiva. Jekk jogħġbok issostitwixxi n-“N” bl-ewwel sena ta’ implimentazzjoni prevista (pereżempju: 2021). Agħmel l-istess għas-snin ta’ wara.

                     (23)

                        Fir-rigward tar-riżorsi proprji tradizzjonali (id-dazji doganali, l-imposti fuq iz-zokkor), l-ammonti indikati jridu jkunu ammonti netti, jiġifieri ammonti grossi wara t-tnaqqis ta’ 20 % tal-kostijiet tal-ġbir.

    ---documentbreak---

               IL-KUMMISSJONI EWROPEA
            Brussell, 24.9.2020
            COM(2020) 598 final
            ANNESS
            li jakkumpanja l-
            Proposta għal DEĊIŻJONI TAL-KUNSILL
            dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim fil-forma ta’ skambju ta’ ittri bejn l-Unjoni Ewropea u l-Gvern tal-Gżejjer Cook dwar l-estensjoni tal-Protokoll dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook

               Ftehim fil-forma ta’ skambju ta’ ittri bejn l-Unjoni Ewropea u l-Gvern tal-Gżejjer Cook dwar l-estensjoni tal-Protokoll dwar l-implimentazzjoni tal-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook

               Ittra mill-Unjoni Ewropea

               Sinjuri,

               Bi pjaċir nikkonfermalkom li aħna naqblu mal-arranġamenti interim li ġejjin għall-estensjoni tal-Protokoll li attwalment huwa fis-seħħ (mill-14 ta’ Ottubru 2016 sat-13 ta’ Ottubru 2020), minn hawn ’il quddiem imsejjaħ “il-Protokoll”, li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook, sa ma jitlestew in-negozjati dwar it-tiġdid tal-Protokoll.

               F’dan ir-rigward, l-Unjoni Ewropea u l-Gvern tal-Gżejjer Cook għalhekk qablu dwar dan li ġej:

               (1)Mill-14 ta’ Ottubru 2020 jew minn kwalunkwe data oħra wara d-data tal-iffirmar ta’ dan l-iskambju ta’ ittri, l-arranġamenti li kienu fis-seħħ matul l-aħħar sena tal-Protokoll se jiġġeddu bl-istess kundizzjonijiet għal perjodu massimu ta’ sena.

               (2)Il-kontribuzzjoni finanzjarja tal-Unjoni għall-aċċess tal-bastimenti għall-ilmijiet tal-Gżejjer Cook skont l-estensjoni se tkun tikkorrispondi għall-ammont annwali previst fl-Artikolu 2 tal-Protokoll. Dan il-pagament se jsir f’pagament wieħed sa mhux aktar tard minn tliet xhur wara d-data tal-applikazzjoni proviżorja ta’ dan l-iskambju ta’ ittri.

               (3)L-appoġġ settorjali marbut ma’ dan il-Ftehim ta’ estensjoni jammonta għal EUR 350 000. Il-Kumitat Konġunt previst fl-Artikolu 6 tal-Ftehim ta’ Sħubija dwar is-Sajd Sostenibbli se japprova l-ipprogrammar marbut ma’ dan l-ammont skont id-dispożizzjonijiet stipulati fl-Artikolu 3 tal-Protokoll sa mhux aktar tard minn erba’ xhur wara d-data tal-applikazzjoni ta’ dan l-iskambju ta’ ittri. Il-kundizzjonijiet imsemmijin fl-Artikolu 3 tal-Protokoll marbutin mal-implimentazzjoni u mal-pagamenti tal-appoġġ settorjali se jkunu japplikaw mutatis mutandis.

               (4)F’każ li n-negozjati biex jiġġedded il-Protokoll iwasslu biex dan jiġi ffirmat u, b’hekk, biex dan jidħol fis-seħħ qabel jiskadi l-perjodu ta’ sena stabbilit fil-punt 1 hawn fuq, il-pagamenti tal-kontribuzzjoni finanzjarja msemmijin fil-punti 2 u 3 hawn fuq se jitnaqqsu pro rata temporis. L-ammont korrispondenti li jkun diġà tħallas se jitnaqqas mill-ewwel kontribuzzjoni finanzjarja li tkun dovuta skont il-Protokoll il-ġdid.

               (5)Matul il-perjodu ta’ applikazzjoni ta’ dan il-Ftehim ta’ estensjoni, il-liċenzji tas-sajd se jiġu allokati fil-limiti stabbiliti fil-Protokoll permezz ta’ imposti jew ta’ ħlasijiet bil-quddiem li jikkorrispondu għal dawk stabbiliti fit-Taqsima 5 tal-Anness 1 tal-Protokoll, għall-aħħar sena tal-applikazzjoni tiegħu.

               (6)Dan l-iskambju ta’ ittri se jkun japplika b’mod proviżorju mill-14 ta’ Ottubru 2020 jew minn kwalunkwe data oħra wara d-data tal-iffirmar ta’ dan il-Ftehim, sa meta dan jidħol fis-seħħ. Huwa se jidħol fis-seħħ fid-data meta l-Partijiet jgħarrfu lil xulxin li lestew il-proċeduri meħtieġa għal dak il-għan.

               Nitlobkom ġentilment tikkonfermaw li rċevejtu din l-ittra u li taqblu mal-kontenut tagħha.

               Dejjem tagħkom,

                     …………………………

               Għall-Unjoni Ewropea

               Ittra mill-Gvern tal-Gżejjer Cook

               Sinjuri,

               Bi pjaċir nikkonfermalkom li rċevejt l-ittra tagħkom tal-lum li tgħid dan li ġej:

               “Sinjuri,

               Bi pjaċir nikkonfermalkom li aħna naqblu mal-arranġamenti interim li ġejjin għall-estensjoni tal-Protokoll li attwalment huwa fis-seħħ (mill-14 ta’ Ottubru 2016 sat-13 ta’ Ottubru 2020), minn hawn ’il quddiem imsejjaħ “il-Protokoll”, li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd Sostenibbli bejn l-Unjoni Ewropea u l-Gvern tal-Gżejjer Cook, sa ma jitlestew in-negozjati dwar it-tiġdid tal-Protokoll.

               F’dan ir-rigward, l-Unjoni Ewropea u l-Gvern tal-Gżejjer Cook għalhekk qablu dwar dan li ġej:

               (1)Mill-14 ta’ Ottubru 2020 jew minn kwalunkwe data oħra wara d-data tal-iffirmar ta’ dan l-iskambju ta’ ittri, l-arranġamenti li kienu fis-seħħ matul l-aħħar sena tal-Protokoll se jiġġeddu bl-istess kundizzjonijiet għal perjodu massimu ta’ sena.

               (2)Il-kontribuzzjoni finanzjarja tal-Unjoni għall-aċċess tal-bastimenti għall-ilmijiet tal-Gżejjer Cook skont l-estensjoni se tkun tikkorrispondi għall-ammont annwali previst fl-Artikolu 2 tal-Protokoll. Dan il-pagament se jsir f’pagament wieħed sa mhux aktar tard minn tliet xhur wara d-data tal-applikazzjoni proviżorja ta’ dan l-iskambju ta’ ittri.

               (3)L-appoġġ settorjali marbut ma’ dan il-Ftehim ta’ estensjoni jammonta għal EUR 350 000. Il-Kumitat Konġunt previst fl-Artikolu 6 tal-Ftehim ta’ Sħubija dwar is-Sajd Sostenibbli se japprova l-ipprogrammar marbut ma’ dan l-ammont skont id-dispożizzjonijiet stipulati fl-Artikolu 3 tal-Protokoll sa mhux aktar tard minn erba’ xhur wara d-data tal-applikazzjoni ta’ dan l-iskambju ta’ ittri. Il-kundizzjonijiet imsemmijin fl-Artikolu 3 tal-Protokoll marbutin mal-implimentazzjoni u mal-pagamenti tal-appoġġ settorjali se jkunu japplikaw mutatis mutandis.

               (4)F’każ li n-negozjati biex jiġġedded il-Protokoll iwasslu biex dan jiġi ffirmat u, b’hekk, biex dan jidħol fis-seħħ qabel jiskadi l-perjodu ta’ sena stabbilit fil-punt 1 hawn fuq, il-pagamenti tal-kontribuzzjoni finanzjarja msemmijin fil-punti 2 u 3 hawn fuq se jitnaqqsu pro rata temporis. L-ammont korrispondenti li jkun diġà tħallas se jitnaqqas mill-ewwel kontribuzzjoni finanzjarja li tkun dovuta skont il-Protokoll il-ġdid.

               (5)Matul il-perjodu ta’ applikazzjoni ta’ dan il-Ftehim ta’ estensjoni, il-liċenzji tas-sajd se jiġu allokati fil-limiti stabbiliti fil-Protokoll permezz ta’ imposti jew ta’ ħlasijiet bil-quddiem li jikkorrispondu għal dawk stabbiliti fit-Taqsima 5 tal-Anness 1 tal-Protokoll, għall-aħħar sena tal-applikazzjoni tiegħu.

               (6)Dan l-iskambju ta’ ittri se jkun japplika b’mod proviżorju mill-14 ta’ Ottubru 2020 jew minn kwalunkwe data oħra wara d-data tal-iffirmar ta’ dan il-Ftehim, sa meta dan jidħol fis-seħħ. Huwa se jidħol fis-seħħ fid-data meta l-Partijiet jgħarrfu lil xulxin li lestew il-proċeduri meħtieġa għal dak il-għan.

               Nitlobkom ġentilment tikkonfermaw li rċevejtu din l-ittra u li taqblu mal-kontenut tagħha.”

               Nikkonfermalkom li l-kontenut tal-ittra tagħkom huwa aċċettabbli għall-Gvern tiegħi.

               L-ittra tagħkom u din l-ittra jikkostitwixxu ftehim f’konformità mal-proposta tagħkom.

               Dejjem tagħkom,

               Għall-Gvern tal-Gżejjer Cook.


               IL-KUMMISSJONI EWROPEA
            Brussell, 30.9.2020
            COM(2020) 632 final
            2020/0283(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Ewropew għat-tfassil ta’ Standards fil-qasam tan-Navigazzjoni Interna u fil-Kummissjoni Ċentrali għan-Navigazzjoni fuq ir-Renu fir-rigward tal-adozzjoni ta’ standards li jikkonċernaw ir-rekwiżiti tekniċi għall-bastimenti tal-passaġġi fuq l-ilma interni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni waqt il-laqgħa tal-Kumitat Ewropew għat-tfassil ta’ Standards fin-Navigazzjoni Interna (CESNI) tat-13 ta’ Ottubru 2020 u waqt il-laqgħa tas-sessjoni plenarja tal-Kummissjoni Ċentrali għan-Navigazzjoni fuq ir-Renu (CCNR) tat-3 ta’ Diċembru 2020 b’rabta mal-adozzjoni prevista tal-istandards Ewropej li jistabbilixxu Rekwiżiti Tekniċi għall-bastimenti tan-Navigazzjoni Interna (l-istandard ES-TRIN 2021/1) flimkien ma’ u b’referenza għall-Istandard Normattiv tan-Navigazzjoni Interna AIS 2021/3.0.

               2.Kuntest tal-proposta

               2.1.Is-CESNI u s-CCNR

               Il-Kummissjoni Ċentrali għan-Navigazzjoni fuq ir-Renu (CCNR) hija organizzazzjoni internazzjonali b’kompetenzi regolatorji għal kwistjonijiet ta’ trasport b’navigazzjoni interna fuq ir-Renu. Erba’ Stati Membri (il-Belġju, Franza, il-Ġermanja u n-Netherlands) u l-Iżvizzera huma partijiet fis-CCNR.

               Il-Konvenzjoni Riveduta għan-Navigazzjoni fuq ir-Renu, iffirmata fis-17 ta’ Ottubru 1868 f’Mannheim tiddefinixxi l-qafas ġuridiku li jirregola l-użu tax-xmara Renu bħala passaġġ fuq l-ilma intern għan-navigazzjoni u tistabbilixxi l-attribuzzjonijiet tas-CCNR. Il-Konvenzjoni Riveduta għan-Navigazzjoni fuq ir-Renu tas-17 ta’ Ottubru 1868, li hija msejħa wkoll l-“Att ta’ Mannheim” tiddefinixxi l-qafas ġuridiku li jirregola l-użu tax-xmara Renu bħala passaġġ fuq l-ilma intern għan-navigazzjoni u tistabbilixxi l-attribuzzjonijiet tas-CCNR. Il-verżjoni tal-Konvenzjoni li hija attwalment applikabbli kienet ir-riżultat ta’ Konvenzjoni li temenda l-Konvenzjoni Riveduta għan-Navigazzjoni fuq ir-Renu, adottata fl-20 ta’ Novembru 1963 li daħlet fis-seħħ fl-14 ta’ April 1967. Il-laqgħat plenarji jsiru darbtejn fis-sena. Għalihom jattendu rappreżentanti tal-Istati Membri tas-CCNR. Il-laqgħa plenarja hi l-korp deċiżjonali tas-CCNR. Din tadotta r-riżoluzzjonijiet tal-Kummissjoni Ċentrali. Kull Stat għandu vot wieħed, u d-deċiżjonijiet isiru b’mod unanimu. Dawn ir-riżoluzzjonijiet huma legalment vinkolanti. L-UE mhijiex membru tas-CCNR.

               Fl-2015, is-CCNR adottat riżoluzzjoni li tistabbilixxi Kumitat Ewropew għat-tfassil ta’ standards komuni fil-qasam tan-navigazzjoni interna (Comité Européen pour l’Élaboration de Standards dans le Domaine de Navigation Intérieure – CESNI). Il-missjoni tiegħu tinkludi l-adozzjoni ta’ standards tekniċi f’oqsma diversi, b’mod partikolari fir-rigward tal-bastimenti, it-teknoloġija tal-informazzjoni u l-ekwipaġġ, l-interpretazzjoni uniformi ta’ dawn l-istandards u l-proċeduri korrispondenti kif ukoll id-deliberazzjonijiet dwar is-sikurezza tan-navigazzjoni, il-protezzjoni tal-ambjent jew oqsma oħra tan-navigazzjoni.

               Is-CESNI huwa magħmul minn esperti li jirrappreżentaw lill-Istati Membri tas-CCNR u tal-UE li jkollhom dritt jivvotaw abbażi ta’ vot wieħed għal kull Stat. L-UE mhix membru tas-CESNI. Madankollu, tista’ tipparteċipa fil-ħidma tas-CESNI, flimkien ma’ organizzazzjonijiet internazzjonali li l-missjoni tagħhom tkopri l-oqsma kkonċernati mis-CESNI, iżda mingħajr drittijiet tal-vot.

               2.2.L-atti previsti tas-CESNI u s-CCNR

               Fil-laqgħa tiegħu tat-13 ta’ Ottubru 2020, is-CESNI mistenni jadotta edizzjoni ġdida tal-istandard li jistabbilixxi r-Rekwiżiti Tekniċi għall-bastimenti tan-Navigazzjoni Interna (ES-TRIN 2021/1).

               L-ewwel verżjoni tal-ES-TRIN (l-istandard ES-TRIN 2015/1) ġiet iffinalizzata mis-CESNI fil-laqgħa tiegħu tat-28 ta’ Settembru 2015. Din ġiet formalment adottata mil-laqgħa plenarja tas-CESNI fis-26 ta’ Novembru 2015. L-emenda li ġejja tal-istandard ES-TRIN ġiet adottata mis-CESNI:

               1.L-istandard ES-TRIN 2017/1 fis-6 ta’ Lulju 2017

               2.L-istandard ES-TRIN 2019/1 fit-8 ta’ Novembru 2018

               ES-TRIN jiġi aġġornat regolarment filwaqt li titqies ħidmet il-gruppi ta’ ħidma tas-CESNI.

               L-aġġornament regolari ta’ ES TRIN huwa meħtieġ biex:

               ·jinżamm il-livell għoli ta’ sikurezza fin-navigazzjoni interna

               ·tiġi segwita l-evoluzzjoni teknika (eż. is-sistemi tat-tifi tan-nar, it-tagħmir tan-navigazzjoni)

               ·tiġi żgurata l-kompatibbiltà mal-qafas ġuridiku tal-UE.

               Matul l-2019 u l-2020, l-esperti tas-CESNI ħejjew edizzjoni ġdida tal-istandard ES-TRIN 2021/1.

               ES-TRIN 2021/1 jinkorpora emendi varji, b’mod partikolari dawk li jikkonċernaw l-oqsma li ġejjin:

               -
                     Distanza tas-sikurezza, bord u marki tal-pixka (Kapitlu 4);

               -
                     Tnaqqis fiż-żewġ limiti tal-livell tal-ħoss għal bastiment li jkun għaddej u għal bastiment li jkun wieqaf (Artikolu 8.10);

               -
                     Apparati tat-tifi tan-nar li jistgħu jinġarru (Artikolu 13.03(2) sa (4));

               -
                     Akkumulaturi tal-joni tal-litju (Artikolu 10.11);

               -
                     Forniment u użu ta’ tagħmir individwali għall-protezzjoni akustika (Artikolu 14.09(3));

               -
                     Bibien fl-akkomodazzjoni (Artikolu 15.02(11));

               -
                     Kamra tas-servizz elettriku f’bastimenti tal-passiġġieri (Artikolu 19.07);

               -
                     Tagħmir tad-dgħajjes li jintużaw għar-rikreazzjoni (l-Artikolu 26.01(1)(h));

               -
                     Dispożizzjonijiet tranżizzjonali dwar:

               •
                     sistemi fissi tat-tifi tan-nar;

               •
                     sistemi ta’ propulsjoni tal-bastimenti tal-passiġġieri;

               •
                     standards Ewropej u internazzjonali għal bastimenti li jitħaddmu biss fuq passaġġi fuq l-ilma ’l barra mir-Renu;

               -
                     Bunkering tal-gass naturali likwifikat (LNG) (Anness 8, paragrafu 2.8);

               -
                     Kjarifiki dwar il-validità taċ-ċertifikat tal-Unjoni fuq ir-Renu (ESI-1-1);

               -
                     Rikonoxximent ta’ ankra speċjali b’massa mnaqqsa (ESI-II-9);

               -
                     Aġġornament tal-kontroreferenzi għall-istandards Ewropej u internazzjonali;

               -
                     Għadd ta’ korrezzjonijiet editorjali fid-diversi verżjonijiet lingwistiċi.

               L-istandard ES-TRIN 2021/1 se jiġi aġġornat flimkien ma’ u jirreferi għall-Istandard tat-Test tan-Navigazzjoni Interna komplementari AIS 2021/3.0. Standard Normattiv tan-Navigazzjoni Interna AIS 2021/3.0 tħejja minn esperti tas-CESNI matul l-2019 u l-2020. Dan l-istandard jiddefinixxi r-rekwiżiti operattivi u tal-prestazzjoni, il-metodi tat-testijiet u r-riżultati tat-testijiet meħtieġa għal Tagħmir tan-Navigazzjoni Interna AIS ta’ fuq il-Vapuri. L-Istandard Normattiv tan-Navigazzjoni Interna AIS 2021/3.0 jirrifletti l-iżviluppi tekniċi, kif ukoll il-qafas normattiv il-ġdid (ir-Regolament ta’ Implimentazzjoni tal-Kummissjoni (UE) 2019/838 tal-20 ta’ Frar 2019
                  1
               , ir-Rakkomandazzjoni tal-ITU-R M.1371-5
                  2
                u l-edizzjoni 2018 tal-Istandard Internazzjonali IEC 61993-2
                  3
               ).

               Fil-laqgħa tiegħu tat-30 ta’ April 2020, is-CESNI ddeċieda li jiskeda l-adozzjoni tal-istandard ES-TRIN 2021/1 u l-Istandard Normattiv tan-Navigazzjoni Interna komplementari AIS 2021/3.0 fil-laqgħa tat-13 ta’ Ottubru 2020. Qabel din il-laqgħa tat-13 ta’ Ottubru 2018, huwa mistenni li jsir biss xi tibdil żgħir u formali fl-abbozz tal-istandard. L-istandard ES-TRIN 2021/1 se jiġi ppubblikat permezz ta’ sit web iddedikat (cesni.eu). L-Istati Membri kollha tal-UE għandhom aċċess (protett) għall-abbozzi tal-istandards imsemmija hawn fuq.

               F’konformità mad-Direttiva (UE) 2016/1629 tal-Parlament Ewropew u tal-Kunsill tal-14 ta’ Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE
                  4
               , l-istandard ES-TRIN 2021/1 se jiġi inkorporat fil-liġi tal-UE.

               Ir-referenzi għall-istandards adottati mis-CESNI huma inklużi fl-Anness II tad-Direttiva (UE) 2016/1629. Skont l-Artikolu 31(1) ta’ dik id-Direttiva l-Kummissjoni għandha s-setgħa li tadotta atti delegati biex tadatta l-Anness II, biex taġġorna, mingħajr dewmien żejjed, ir-referenza għall-aktar verżjoni reċenti tal-istandard ES-TRIN u biex tistabbilixxi d-data ta’ applikazzjoni tiegħu.

               Is-CCNR se tadotta riżoluzzjoni li temenda r-Regolamenti tas-CCNR sabiex jinkludu referenza għall-istandard ES-TRIN 2021/1 u l-Istandard Normattiv tan-Navigazzjoni Interna komplementari AIS 2021/3.0.

               Huwa meħtieġ li jiġu pprovduti l-istess standards sabiex tiġi żgurata l-konsistenza bejn iż-żewġ reġimi ġuridiċi eżistenti għar-rekwiżiti tekniċi għall-bastimenti tan-navigazzjoni interna (ir-Renu u l-UE). Kemm id-dritt tal-UE kif ukoll ir-Regolamenti tas-CCNR se jirreferu għall-istandard ES-TRIN 2021/1 mill-1 ta’ Jannar 2022.

               3.Pożizzjoni li trid tittieħed f’isem l-Unjoni

               Id-deċiżjoni – l-istabbiliment tal-pożizzjoni tal-Unjoni – hija meħtieġa biex jiġi żgurat li l-interessi tal-UE jiġu kkunsidrati b’mod adegwat meta jiġu adottati d-deċiżjonijiet rigward l-istabbiliment tal-istandards għall-bastimenti tan-navigazzjoni interna.

               L-aġġornament tal-istandard tekniku ta’ ES-TRIN kien is-suġġett ta’ tħejjija intensiva fil-livell tal-esperti tas-CESNI. F’dan ir-rigward ġew ikkonsultati firxa kbira ta’ esperti mis-settur pubbliku u dak privat. Matul l-iżvilupp tal-istandards saru dawn l-laqgħat tekniċi li ġejjin fil-livell tas-CESNI:

               ·laqgħat ta’ ħidma (27-28.06.2018; 26-27.09.2018; 20-21.11.2018; 5-6.03.2019; 25-26-27.06.2019; 24-25.09.2019; 19-20.11.2019; 25-26.02.2020) u

               ·laqgħa tal-Kumitat (30.04.2020).

               Dawn il-laqgħat ippermettew li jintlaħaq ftehim fil-livell ta’ esperti dwar ir-rekwiżiti tekniċi għall-bastimenti tal-passaġġi fuq l-ilma interni.

               Il-pożizzjoni proposta tal-Unjoni hija li jiġi adottat l-istandard ES-TRIN 2021/1 peress li dan iżomm l-ogħla livell ta’ sikurezza fin-navigazzjoni interna, isegwi l-evoluzzjoni teknika f’dan is-settur u jiżgura l-kompatibbiltà tar-rekwiżiti għall-bastimenti fl-Ewropa.

               4.Bażi ġuridika

               4.1.Bażi ġuridika proċedurali

               4.1.1.Il-prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               L-Artikolu 218(9) tat-TFUE japplika irrispettivament minn jekk l-Unjoni hijiex membru tal-korp jew parti tal-ftehim
                  5
               .

               Il-kunċett ta’ “atti li jkollhom effetti legali” jinkludi l-atti li jkollhom effetti ġuridiċi skont ir-regoli tad-dritt internazzjonali li jirregola l-korp inkwistjoni. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mill-korp leġiżlattiv tal-Unjoni”
                  6
               .

               4.1.2.Applikazzjoni għal dan il-każ

               Kemm is-CESNI kif ukoll is-CCNR huma korpi stabbiliti skont ftehim internazzjonali.

               Għalkemm ir-regoli adottati mis-CESNI mhumiex vinkolanti fihom infushom, dawn isiru vinkolanti għall-membri tas-CCNR ladarba s-CCNR timmodifika l-qafas leġiżlattiv tagħha (ir-Regolamenti għall-ispezzjoni tal-Bastimenti fuq ir-Renu) b’referenza għall-istandard adottat mis-CESNI u li b’hekk dan l-istandard isir mandatorju fil-qafas tal-applikazzjoni tal-Konvenzjoni Riveduta għan-Navigazzjoni fuq ir-Renu. Il-karattru vinkolanti ta’ dan ir-Regolament fost il-membri tas-CCNR huwa stabbilit fil-Konvenzjoni ta’ Mannheim tas-17 ta’ Ottubru 1868
                  7
               .

               Barra minn hekk, l-istandard ES-TRIN 2021/1 u l-Istandard Normattiv tan-Navigazzjoni Interna komplementari AIS 2021/3.0 huma atti li għandhom effetti ġuridiċi għall-fini tal-applikazzjoni tal-Artikolu 218(9) TFUE peress li huma kapaċi jinfluwenzaw b’mod deċiżiv il-kontenut tad-dritt tal-UE. Tabilħaqq, il-qafas applikabbli skont il-Konvenzjoni Riveduta għan-Navigazzjoni fuq ir-Renu għandu jitqies għal kwalunkwe emenda għad-Direttiva (UE) 2016/1629.

               L-istandards tekniċi adottati mis-CESNI huma inklużi fl-Anness II tad-Direttiva 2016/1629 u jridu jiġu aġġornati permezz ta’ atti delegati.

               F’konformità mal-Artikolu 22 tal-Konvenzjoni ta’ Manheim, is-CCNR għandha s-setgħa li tistabbilixxi rekwiżiti tekniċi vinkolanti għall-bastimenti tal-passaġġi fuq l-ilma interni.

               Ir-riżoluzzjoni li għandha tiġi adottata mis-CCNR li se temenda r-Regolamenti tas-CCNR biex tinkludi referenza għall-istandard ES-TRIN 2021/1 u l-Istandard Normattiv tan-Navigazzjoni Interna komplementari AIS 2021/3.0 se tkun att legalment vinkolanti fir-rigward tal-Partijiet tas-CCNR.

               Għalhekk, jeħtieġ li tiġi stabbilita l-pożizzjoni li għandha tiġi adottata f’isem l-Unjoni fi ħdan is-CESNI u s-CCNR għall-adozzjoni ta’ standards dwar ir-rekwiżiti tekniċi għall-bastimenti tan-navigazzjoni interna.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Il-prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-objettivi jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-atti previsti għandhom x’jaqsmu mal-politika komuni tat-trasport.

               Għaldaqstant, il-bażi ġuridika sostantiva tad-deċiżjoni proposta hija l-Artikolu 91(1) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 91(1) tat-TFUE, flimkien mal-Artikolu 218(9) tat-TFUE.

               2020/0283 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat Ewropew għat-tfassil ta’ Standards fil-qasam tan-Navigazzjoni Interna u fil-Kummissjoni Ċentrali għan-Navigazzjoni fuq ir-Renu fir-rigward tal-adozzjoni ta’ standards li jikkonċernaw ir-rekwiżiti tekniċi għall-bastimenti tal-passaġġi fuq l-ilma interni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91(1), flimkien mal-Artikolu 218(9) tiegħu,

               Wara li kkunsidra l-proposta mill-Kummissjoni Ewropea,

               Billi:

               (1)Il-Konvenzjoni riveduta għan-Navigazzjoni fuq ir-Renu tas-17 ta’ Ottubru 1868, emendata mill-Konvenzjoni li temenda l-Konvenzjoni Riveduta għan-Navigazzjoni fuq ir-Renu, adottata fl-20 ta’ Novembru 1963, daħlet fis-seħħ fl-14 ta’ April 1967.

               (2)F’konformità mal-Artikolu 22 tal-Konvenzjoni, il-Kummissjoni Ċentrali għan-Navigazzjoni fuq ir-Renu (CCNR) tista’ tadotta rekwiżiti tekniċi għall-bastimenti tal-passaġġi fuq l-ilma interni.

               (3)Jenħtieġ li l-azzjoni mill-Unjoni fis-settur tan-navigazzjoni interna jkollha l-għan li tiżgura l-uniformità fl-iżvilupp tar-rekwiżiti tekniċi applikati fl-Unjoni, fir-rigward ta’ bastimenti tal-passaġġi fuq l-ilma interni fl-Unjoni.

               (4)Il-Kumitat Ewropew għat-tfassil ta’ standards komuni fil-qasam tan-navigazzjoni interna ("CESNI") twaqqaf fit-3 ta’ Ġunju 2015 fil-qafas tas-CCNR biex jiżviluppa standards tekniċi għall-passaġġi fuq l-ilma interni f’diversi oqsma, b’mod partikolari fir-rigward tal-bastimenti, it-teknoloġija tal-informazzjoni u l-ekwipaġġ.

               (5)Għal trasport effiċjenti fuq il-passaġġi fuq l-ilma, huwa importanti li r-rekwiżiti tekniċi għal bastimenti jkunu kompatibbli u kemm jista’ jkun armonizzati skont reġimi legali differenti fl-Ewropa. B’mod partikolari, jenħtieġ li l-Istati Membri li huma wkoll membri tas-CCNR jappoġġaw id-deċiżjonijiet li jarmonizzaw ir-regoli tas-CCNR ma’ dawk applikati fl-Unjoni.

               (6)Huwa mistenni li s-CESNI jadotta s-Standard Ewropew li jistabbilixxi r-Rekwiżiti Tekniċi għall-bastimenti tan-Navigazzjoni Interna (“l-istandard ES-TRIN”) 2021/1 u l-Istandard Normattiv għan-Navigazzjoni Interna AIS 2021/3.0 waqt il-laqgħa tiegħu tat-13 ta’ Ottubru 2020.

               (7)L-istandard ES-TRIN 2021/1 jistabbilixxi r-rekwiżiti tekniċi uniformi meħtieġa biex tiġi żgurata s-sikurezza tal-bastimenti tal-passaġġi fuq l-ilma interni. Dan jinkludi dispożizzjonijiet dwar il-bini tal-bastimenti, l-armar u t-tagħmir għal bastimenti tal-passaġġi fuq l-ilma interni, dispożizzjonijiet speċjali fir-rigward ta’ kategoriji speċifiċi ta’ bastimenti bħal bastimenti tal-passiġġieri, konvojs imbuttati u bastimenti tal-kontejners, dispożizzjonijiet dwar it-tagħmir tas-Sistema ta’ Identifikazzjoni Awtomatika, dispożizzjonijiet dwar l-identifikazzjoni tal-bastiment, mudell ta’ ċertifikati u reġistru, dispożizzjonijiet tranżitorji kif ukoll struzzjonijiet għall-applikazzjoni tal-istandard tekniku. L-Istandard Normattiv tan-Navigazzjoni Interna AIS 2021/3.0 jiddefinixxi r-rekwiżiti operattivi u tal-prestazzjoni, il-metodi tal-ittestjar u r-riżultati tat-testijiet meħtieġa għal Tagħmir tal-AIS tan-Navigazzjoni Interna ta’ fuq il-Bastiment.

               (8)Huwa xieraq li tiġi stabbilita l-pożizzjoni li trid tittieħed f’isem l-Unjoni fil-Kumitat Ewropew li jfassal l-istandards fil-qasam tan-navigazzjoni interna (“CESNI”), minħabba li l-istandard ES-TRIN 2021/1 se jkun kapaċi jinfluwenza b’mod deċiżiv il-kontenut tad-dritt tal-Unjoni, jiġifieri d-Direttiva (UE) 2016/1629 tal-Parlament Ewropew u tal-Kunsill.

               (9)L-Anness II għad-Direttiva (UE) 2016/1629 tal-Parlament Ewropew u tal-Kunsill tirreferi għar-rekwiżiti tekniċi għall-inġenji bħala dawk mogħtija fl-istandard ES-TRIN 2019/1. Il-Kummissjoni għandha s-setgħa taġġorna din ir-referenza fl-Anness II għall-iktar verżjoni reċenti tal-istandard ES-TRIN u tistabbilixxi d-data tal-applikazzjoni tagħha. Għalhekk, l-istandard ES-TRIN 2021/1 se jaffettwa d-Direttiva (UE) 2016/1629.

               (10)Is-CCNR hija mistennija tadotta riżoluzzjoni li temenda r-Regolamenti CNNR sabiex tinkludi referenza għall-istandard ES-TRIN 2021/1 u l-Istandard Normattiv tan-Navigazzjoni Interna komplementari AIS 2021/3.0 fil-laqgħa tagħha tat-3 ta’ Diċembru 2020. Għalhekk, huwa xieraq ukoll li tiġi stabbilita l-pożizzjoni li għandha tittieħed f’isem l-Unjoni fis-CCNR.

               (11)L-Unjoni la hija membru tas-CCNR u lanqas tas-CESNI. Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri ta’ dawk l-entitajiet, li jaġixxu b’mod konġunt.

               ADOTTA DIN ID-DEĊIŻJONI:

               Artikolu 1

               1.Il-pożizzjoni li għandha tittieħed f’isem l-Unjoni fi ħdan il-Kumitat Ewropew għat-tfassil tal-Istandards fil-qasam tan-Navigazzjoni Interna (CESNI) tat-13 ta’ Ottubru 2020 għandha tkun li taqbel mal-adozzjoni tal-Istandard Ewropew li jistabbilixxi r-rekwiżiti tekniċi għan-navigazzjoni fl-ilmijiet interni (“standard ES-TRIN”) 2021/1 u l-Istandard Normattiv tan-Navigazzjoni Interna komplementari AIS 2021/3.0.

               2.Il-pożizzjoni li għandha tittieħed f’isem l-Unjoni waqt il-laqgħa tas-sessjoni plenarja tal-Kummissjoni Ċentrali għan-Navigazzjoni fuq ir-Renu (CCNR), fejn jiġu deċiżi r-rekwiżiti tekniċi għall-bastimenti tan-navigazzjoni interna, għandha tkun li jiġu appoġġati l-proposti kollha li jallinjaw ir-rekwiżiti tekniċi ma’ dawk tal-istandard ES-TRIN AIS 2021/1 u l-Istandard Normattiv tan-Navigazzjoni Interna komplementari AIS 2021/3.0.

               Artikolu 2

               1.Il-pożizzjoni msemmija fl-Artikolu 1(1) għandhom jesprimuha l-Istati Membri tal-Unjoni li huma membri tas-CESNI, filwaqt li jaġixxu b’mod konġunt.

               2.Il-pożizzjoni msemmija fl-Artikolu 1(2) għandhom jesprimuha l-Istati Membri tal-Unjoni li huma membri tas-CCNR, filwaqt li jaġixxu b’mod konġunt.

               Artikolu 3

               Bidliet tekniċi minuri fil-pożizzjonijiet stabbiliti fl-Artikolu 1 jistgħu jiġu miftiehma mingħajr Deċiżjoni ulterjuri tal-Kunsill.

               Artikolu 4

               Din id-Deċiżjoni hija indirizzata lill-Istati Membri.

               Magħmul fi Brussell,

                     F’isem il-Kunsill

                     Il-President

                     (1)

                        Ir-Regolament ta’ Implimentazzjoni tal-Kummissjoni (UE) 2019/838 tal-20 ta’ Frar 2019 dwar speċifikazzjonijiet tekniċi għal sistemi ta’ trekkjar u traċċar tal-bastimenti u li jħassar ir-Regolament (KE) Nru 415/2007 (ĠU L 138, 24.5.2019, p. 31).

                     (2)

                        Ir-Rakkomandazzjoni ITU-R M.1371, Technical characteristics for an automatic identification system using time division multiple access in the VHF maritime mobile frequency band.

                     (3)

                        L-Istandard Internazzjonali IEC 61993-2: 2018 Tagħmir u sistemi ta’ navigazzjoni u radjukomunikazzjoni Marittimi - Sistemi ta’ Identifikazzjoni Awtomatika (AIS) - Parti 2: Tagħmir ta’ fuq il-vapuri tal-Klassi A tas-sistema ta’ identifikazzjoni awtomatika (AIS) - Rekwiżiti operattivi u ta’ prestazzjoni, metodi ta’ ttestjar u riżultati tat-test meħtieġa.

                     (4)

                        Id-Direttiva (UE) 2016/1629 tal-Parlament Ewropew u tal-Kunsill tal-14 ta’ Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE (ĠU L 252, 16.9.2016, p. 118).

                     (5)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (6)

                        Is-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafi minn 61 sa 64.

                     (7)

                        Il-Konvenzjoni Riveduta għan-Navigazzjoni fuq ir-Renu tas-17 ta’ Ottubru 1868, kif emendata fl-20 ta’ Novembru 1963.


               IL-KUMMISSJONI EWROPEA
            Brussell, 22.1.2021
            COM(2021) 24 final
            2021/0011(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitat Amministrattiv għall-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR fir-rigward tal-proposta biex tiġi emendata l-Konvenzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-Deċiżjoni li tistabbilixxi l-pożizzjoni li trid tittieħed f’isem l-Unjoni fil-Kumitat Amministrattiv stabbilit mill-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR
                  1
                (“il-Konvenzjoni TIR”) b’rabta mal-adozzjoni prevista ta’ diversi emendi għall-Konvenzjoni TIR.

               2.Kuntest tal-proposta

               2.1.Il-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR

               Il-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR tal-14 ta’ Novembru 1975 (“il-Konvenzjoni TIR”) għandha l-għan li tiffaċilita t-trasport internazzjonali tal-oġġetti mill-uffiċċji doganali tat-tluq lejn l-uffiċċji doganali tad-destinazzjoni u minn ġol-pajjiżi kollha li jkunu meħtieġa. Il-Ftehim daħal fis-seħħ fl-1978. F’Novembru tal-2020 kien hemm 76 parti għall-Konvenzjoni, inkluż 75 Stat u l-Unjoni Ewropea.

               L-Unjoni Ewropea ilha parti kontraenti għall-Konvenzjoni TIR
                  2
                mill-20 ta’ Ġunju 1983, u l-Istati Membri kollha huma partijiet kontraenti għall-Konvenzjoni TIR.

               2.2.Il-Kumitat Amministrattiv

               Il-Kumitat Amministrattiv qed jaġixxi fi ħdan il-qafas tal-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR. Il-Kumitat Amministrattiv għandu r-rwol li jikkunsidra u jadotta l-emendi għall-Konvenzjoni TIR. Il-proposti jiġu sottomessi għal votazzjoni u kull Stat, li huwa parti u jkun irrappreżentat f’sessjoni tal-Kumitat Amministrattiv, għandu vot wieħed. L-Unjoni għandha kompetenza esklużiva fil-qasam tad-dwana rregolata mill-Konvenzjoni TIR. Madankollu, l-Unjoni, bħala unjoni doganali u ekonomika, ma għandhiex drittijiet tal-vot minbarra dawk tal-Istati Membri tagħha, f’konformità mal-Artikolu 52(3) tal-Konvenzjoni TIR. L-Istati Membri kollha huma partijiet bi drittijiet tal-vot.

               L-emendi għall-Konvenzjoni TIR jiġu adottati b’maġġoranza ta’ żewġ terzi tal-partijiet preżenti u li jivvotaw. Biex tittieħed deċiżjoni, hemm bżonn kworum ta’ mhux inqas minn terz tal-Istati li huma partijiet.

               2.3.L-att previst tal-Kumitat Amministrattiv

               Fi Frar 2021, waqt l-erbgħa u sebgħin sessjoni tiegħu, il-Kumitat Amministrattiv irid jieħu deċiżjoni dwar l-adozzjoni tal-emendi proposti għall-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR (“l-att previst”).

               L-iskop tal-att previst huwa li jadatta l-mudell tal-carnet TIR għaż-żieda fl-għadd ta’ uffiċċji doganali tat-tluq u/jew tad-destinazzjoni, li jistgħu jkunu involuti f’operazzjoni tat-trasport TIR.

               L-att previst se jsir vinkolanti għall-partijiet f’konformità mal-Artikoli 59 u 60 tal-Konvenzjoni TIR.

               L-Artikolu 59 jikkonċerna l-emendi għall-korp ewlieni tal-Konvenzjoni TIR u jipprevedi: “Ħlief kif inhu pprovdut fl-Artikolu 60, kwalunkwe emenda proposta li ġiet ikkomunikata skont il-paragrafu preċedenti għandha tidħol fis-seħħ rigward il-Partijiet Kontraenti kollha tliet xhur wara l-iskadenza ta’ perjodu ta’ tnax-il xahar wara d-data ta’ komunikazzjoni tal-emenda proposta, fejn matul dan il-perjodu ma tkun ġiet ikkomunikata l-ebda oġġezzjoni għall-emenda proposta lis-Segretarju Ġenerali tan-Nazzjonijiet Uniti minn Stat li huwa Parti Kontraenti. Jekk, f’konformità mal-paragrafu 3 ta’ dan l-Artikolu, tkun ġiet ikkomunikata oġġezzjoni għall-emenda proposta għandu jitqies li l-emenda ma ġietx aċċettata u ma għandu jkollha l-ebda effett.”

               L-Artikolu 60 jikkonċerna l-emendi għall-Annessi tal-Konvenzjoni TIR u jipprevedi: “Kwalunkwe emenda proposta għall-Annessi 1, 2, 3, 4, 5, 6, 7, 8, 9 u 10 meqjusa f’konformità mal-Artikolu 59(1) u (2) għandha tidħol fis-seħħ f’data li trid tiġi ddeterminata mill-Kumitat Amministrattiv fi żmien l-adozzjoni tagħha, sakemm b’data preċedenti ddeterminata mill-Kumitat Amministrattiv fl-istess żmien, wieħed minn kull ħames Stati li huma Partijiet Kontraenti jew ħamsa mill-Istati li huma Partijiet Kontraenti, liema numru huwa l-iżgħar, jinnotifikaw lis-Segretarju Ġenerali tan-Nazzjonijiet Uniti bl-oġġezzjoni tagħhom għall-emenda. Id-determinazzjoni mill-Kumitat Amministrattiv tad-data li tissemma f’dan il-paragrafu għandha tkun b’maġġoranza ta’ żewġ terzi ta’ dawk preżenti u li jivvotaw.”

               Pożizzjoni li trid tittieħed f’isem l-Unjoni:

               L-Unjoni tappoġġa l-proposta għal emenda tal-Anness 1 tal-Konvenzjoni TIR u l-aġġornament tal-mudelli tat-tfassila tal-carnet TIR billi dan huwa konformi mal-emendi adottati preċedentement tal-Artikolu 18, li żiedu l-għadd massimu ta’ uffiċċji doganali li jistgħu jintużaw matul trasport TIR.

               Fid-dettall, kif ipproponiet il-Kummissjoni Ewropea, se jiġu aġġornati kemm il-Verżjoni 1 kif ukoll il-Verżjoni 2 tal-mudell tat-tfassila tal-carnets TIR
                  3
               . Il-Verżjoni 1 hija l-verżjoni standard tal-carnet TIR, li attwalment tintuża fil-prattika, u l-Verżjoni 2 hija l-carnet TIR tat-Tabakk/alkoħol, li bħalissa ma tintużax. Għal raġunijiet ta’ konsistenza u sabiex jiġu evitati aktar bidliet fil-futur, jeħtieġ li ż-żewġ mudelli jiġu mmodifikati simultanjament. Il-mudelli l-ġodda se jiġu mehmuża fl-anness tal-proposta tad-Deċiżjoni tal-Kunsill.

               Dawn il-bidliet se jkollhom impatt pożittiv fil-prattika, billi jippermettu li l-operaturi ekonomiċi jibbenefikaw minn flessibbiltà akbar fl-għażla tal-uffiċċji doganali tat-tluq u tad-destinazzjoni tagħhom.

               Dan huwa żvilupp favorevoli li se jtejjeb l-attrattività tal-Konvenzjoni TIR. L-Unjoni Ewropea tappoġġa din l-inizjattiva, li tista’ tiffaċilita l-użu tar-reġim ta’ tranżitu internazzjonali.

               3.Bażi ġuridika

               3.1.Bażi ġuridika proċedurali

               3.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu l-“pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata. Jinkludi wkoll strumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  4
               .

               3.1.2.Applikazzjoni għal dan il-każ

               Il-Kumitat Amministrattiv huwa korp stabbilit bi ftehim, jiġifieri l-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR.

               L-att li l-Kumitat Amministrattiv huwa mitlub jadotta jikkostitwixxi att b’effetti legali. L-att previst se jkun vinkolanti skont id-dritt internazzjonali f’konformità mal-Artikoli 59 u 60 tal-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR.

               L-att previst ma jissupplimentax jew ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali tad-Deċiżjoni proposta hija l-Artikolu 218(9) TFUE.

               3.2.Bażi ġuridika sostantiva

               3.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) TFUE tiddependi primarjament mill-objettiv u l-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               3.2.2.Applikazzjoni għal dan il-każ

               L-objettiv u l-kontenut ewlenin tal-att previst huma marbutin mal-politika kummerċjali komuni.

               Għaldaqstant, il-bażi ġuridika sostantiva għad-deċiżjoni proposta hija l-ewwel subparagrafu tal-Artikolu 207(4) TFUE.

               3.3.Konklużjoni

               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4) TFUE, flimkien mal-Artikolu 218(9) TFUE.

               4.Pubblikazzjoni tal-att previst

               Minħabba li l-att tal-Kumitat Amministrattiv se jemenda l-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR u l-Annessi tagħha, jixraq li wara l-adozzjoni tiegħu, dan jiġi ppubblikat f’Il-Ġurnal Uffiċjali tal-Unjoni Ewropea.

               2021/0011 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kumitat Amministrattiv għall-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR fir-rigward tal-proposta biex tiġi emendata l-Konvenzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR tal-14 ta’ Novembru 1975 (il-“Konvenzjoni TIR”) ġiet approvata f’isem il-Komunità Ekonomika Ewropea bir-Regolament tal-Kunsill (KEE) Nru 2112/78
                  5
                u daħlet fis-seħħ fil-Komunità fl-20 ta’ Ġunju 1983
                  6
               .

               (2)Verżjoni konsolidata tal-Konvenzjoni TIR ġiet ippubblikata bħala Anness tad-Deċiżjoni tal-Kunsill 2009/477/KE, li skontha l-Kummissjoni trid tippubblika emendi futuri għall-Konvenzjoni TIR f’Il-Ġurnal Uffiċjali tal-Unjoni Ewropea, u tindika d-data meta dawn għandhom jidħlu fis-seħħ.

               (3)Skont l-Artikolu 59 u 60 tal-Konvenzjoni TIR, il-Kumitat Amministrattiv għall-Konvenzjoni TIR (il-“Kumitat Amministrattiv”) jista’ jadotta emendi għall-Konvenzjoni TIR u l-Annessi tagħha b’maġġoranza ta’ żewġ terzi tal-partijiet kontraenti preżenti u li jivvotaw.

               (4)Matul l-erbgħa u sebgħin sessjoni tiegħu mid-9 sat-12 ta’ Frar 2021 jew f’sessjoni sussegwenti, il-Kumitat Amministrattiv irid jadotta diversi emendi għall-Konvenzjoni TIR u tal-Annessi tagħha.

               (5)Ikun xieraq li tiġi stabbilita l-pożizzjoni li trid tittieħed f’isem l-Unjoni fil-Kumitat Amministrattiv, peress li l-emendi se jkunu vinkolanti għall-Unjoni.

               (6)Sabiex tqis l-emenda adottata preċedentement tal-Artikolu 18 tal-Konvenzjoni TIR li żiedet l-għadd ta’ uffiċċji doganali li jistgħu jkunu involuti f’operazzjoni TIR, huwa meħtieġ li jiġi emendat l-Anness 1 tal-Konvenzjoni TIR u tiġi aġġornata t-tfassila tal-Verżjoni1 u l-Verżjoni 2 tal-mudelli tal-carnet TIR.

               (7)Għaldaqstant, jenħtieġ li l-pożizzjoni li trid tiġi adottata f’isem l-Unjoni fil-Kumitat Amministrattiv tkun ibbażata fuq l-abbozz tal-emendi mehmuż ma’ din id-Deċiżjoni. Dan huwa mingħajr preġudizzju għall-possibbiltà li teżisti għal bidliet żgħar mhux sostanzjali fl-abbozz tal-emendi, li jridu jaqblu fuqhom ir-rappreżentanti tal-Unjoni fil-Kumitat Amministrattiv għall-Konvenzjoni TIR mingħajr deċiżjoni oħra tal-Kunsill.

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fl-erbgħa u sebgħin sessjoni jew f’waħda mis-sessjonijiet sussegwenti tal-Kumitat Amministrattiv għall-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR (il-“Konvenzjoni TIR”) għandha tkun ibbażata fuq l-abbozz tal-emendi mehmuż ma’ din id-Deċiżjoni.

               Artikolu 2

               Il-pożizzjoni msemmija fl-Artikolu1 għandha tiġi espressa mill-Kummissjoni. L-Istati Membri tal-Unjoni għandhom jesprimu l-pożizzjoni tal-Unjoni meta jittieħed vot formali fil-Kumitat Amministrattiv għall-Konvenzjoni TIR, li jaġixxi b’mod konġunt fl-interess tal-Unjoni.

               Artikolu 3

               Din id-Deċiżjoni hija indirizzata lill-Istati Membri u lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        TIR tfisser “Transports Internationaux Routiers” jew “Trasporti Internazzjonali bit-Triq”.

                     (2)

                        Ir-Regolament tal-Kunsill (KEE) Nru 2112/78 tal-25 ta’ Lulju 1978 dwar il-konklużjoni tal-Konvenzjoni Doganali fuq it-trasport internazzjonali ta’ oġġetti taħt il-carnets TIR (Konvenzjoni TIR) tal-14 ta’ Novembru 1975 f’Ġinevra ĠU L 252/1.

                     (3)

                        Fl-Anness ta’ din il-proposta hemm disponibbli t-tfassila l-ġdida tal-carnet TIR: f’każ li ma jidhrux fil-legiswrite, ivverifika permezz tal-għodod tad-DQC.

                     (4)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafi 61 sa 64.

                     (5)

                        Ir-Regolament tal-Kunsill (KEE) Nru 2112/78 tal-25 ta’ Lulju 1978 dwar il-konklużjoni tal-Konvenzjoni Doganali fuq it-trasport internazzjonali ta’ oġġetti taħt il-carnets TIR (Konvenzjoni TIR) tal-14 ta’ Novembru 1975 f’Ġinevra (ĠU L 252, 14.9.1978, p. 1).

                     (6)

                        ĠU L 31, 2.2.1983, p. 13.

    ---documentbreak---

               IL-KUMMISSJONI EWROPEA
            Brussell, 22.1.2021
            COM(2021) 24 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fil-Kumitat Amministrattiv għall-Konvenzjoni Doganali dwar it-Trasport Internazzjonali ta’ Oġġetti koperti b’Carnets tat-TIR fir-rigward tal-proposta biex tiġi emendata l-Konvenzjoni

               ANNESS

               L-Anness 1, VERŻJONI 1, Paġna 2 tal-qoxra: Mudell tal-Carnet TIR, Nru 5 tar-“règles relatives à l’utilisation du carnet TIR”

               quatre tiġi sostitwita b’huit

               L-Anness 1, VERŻJONI 1, Paġna 3 tal-qoxra: Mudell tal-Carnet TIR Verżjoni 1, Nru 5 tar-regoli dwar l-użu tal-Carnet TIR

               four tiġi sostitwita b’eight

               L-Anness 1, VERŻJONI 1, Paġna 5 (bajda) tal-mudell tal-Carnet TIR, Vawċer Nru 1

               Il-Vawċer Nru 1 eżistenti jiġi sostitwit bi
                  1

               L-Anness 1, VERŻJONI 1, Paġna 6 (ħadra) tal-mudell tal-Carnet TIR Verżjoni 1, Vawċer Nru 2

               Il-Vawċer Nru 2 eżistenti jiġi sostitwit bi
                  2

               L-Anness 1, VERŻJONI 2, Paġna 2 tal-qoxra: Mudell tal-Carnet TIR, Nru 5 tar-“règles relatives à l’utilisation du carnet TIR”

               quatre tiġi sostitwita b’huit

               L-Anness 1, VERŻJONI 2, Paġna 3 tal-qoxra: Mudell tal-Carnet TIR Verżjoni 1, Nru 5 tar-regoli dwar l-użu tal-Carnet TIR

               four tiġi sostitwita b’eight

               L-Anness 1, VERŻJONI 2, Paġna 12 (bajda) tal-mudell tal-Carnet TIR, Vawċer Nru 1

               Il-Vawċer Nru 1 eżistenti jiġi sostitwit bi
                  3

                L-Anness 1, VERŻJONI 2, Paġna 13 (ħadra) tal-mudell tal-Carnet TIR, Vawċer Nru 2

                  Il-Vawċer Nru 2 eżistenti jiġi sostitwit bi
                  4

                     (1)

                        Ara l-paġna 3 ta’ dan id-dokument.

                     (2)

                        Ara l-paġna 4 ta’ dan id-dokument.

                     (3)

                        Ara l-paġna 5 ta’ dan id-dokument.

                     (4)

                        Ara l-paġna 6 ta’ dan id-dokument.